Laiak adierazpen askatasunaren aldeko mahai ingurua antolatu du barikurako

Busturiko Laia herri mugimenduak adierazpen askatasunaren aldeko eta faxismoaren aurkako mahai ingurua eta kontzertuak antolatu ditu barikurako. Mahai ingurua 19:30ean izango da Axpeko Otxozulo Gaztetxean, eta Pablo Hasel rap abeslariak parte hartuko du.

Bi urteko espetxe zigorra eta 24.300 euroko isuna ezarri dio Auzitegi Nazionalak Pablo Hasel rap abeslariari terrorismoari gorazarre egitea eta Espainiako koroari irainak egitea leporatuta. Haselek salatu du txio batzuengatik eta kantu batengatik zigortu dutela, eta epaia adierazpen askatasunaren aurkako kolpea dela. Haselek bere egoera azalduko du Busturian, bai eta Katalunian bizi duten egoera ere.

22:00etan, berriz, leku berean kontzertuak egongo dira. Pablo Hasel, Gatom raperoa eta Kakaniko zaitez DJ igoko dira agertoki gainera. Sarrera 3 euro ordaindu beharko da.


Iruretagoyenak

urrea eta zilarra, Espainian

Espainiako Promesa mailan, Maitane Iruretagoyenak urrea eta zilarra irabazi zituen, joan den astean, Andujarren. 200 metroan zilarra lortu zuen, eta 4x100 erreleboetan, urrea. Julen Iruretagoyenak, Espainiako 17garren bukatu zuen kadeteetan, altuera jauzian, 1,70 metro saltatuta.


TSko langileak «babestuko» ditu bihar Zestoako Udalak

Bihar amaituko da TS Fundiciones enpresa erosteko eskaintzak aurkezteko epea. Hori dela eta, Zestoako Udal ordezkariek Arroa Beheko eraikin aurrean goizeko 11:00etan izango direla adierazi dute «TSko langileei babesa ematen». TSko langileek «ondoan» izango dituztela azpimarratu dute Zestoako Udaletik.


Lehen aldiz eskolan

Lehen aldiz eskolan hasi diren neska-mutikoak ageri dira, Leire Hualde irakaslearekin. Goian eta ezkerretik hasita, Yuliana, Argia, Aimar, Saioa eta Sara. Beheitian, berriz, Leire irakaslea, Hegoa, Iker, June eta Nahia


Bilbon hilabetez gaztelania erabili gabe bizitzea zer den kontatuko du Lutxo Egiak

Euskara, bestela ez gara zikloko bigarren saioa izango da gaur Oxford aretoan, 18:30ean. Lutxo Egia idazlea izango da hizlaria, eta iazko udan egindako performance edo ariketa berezi baten berri emango du: Bilbon hilabetez gaztelania erabili gabe bizitzen saiatzea.

Bizipenak Transitoak izeneko blogean bildu zituen, eta asteazkeneko solasaldian azalduko ditu. Aurrez, Bilbon euskaraz bizitzea zer izan daitekeen irudikatzeko, Hamaika telebistako Ertzak programako atal bat eskainiko dute: Euskaraz badakigu, zergatik ez gara euskaraz bizi?

Joan den astean hasi zen Euskara, bestela ez gara zikloa, Juan Carlos Etxegoien Xamar-ek aurkeztutako Euskara Jendea izeneko dokumental sortaren azken atalarekin. Bertako kultura eta historia ezagutzearen eta zabaltzearen garrantzia azpimarratu zuen, eta euskarak izugarri laguntzen duela eginkizun horretan.

Beste bi saioz osatuko da aurtengo ikus-entzunezkoen zikloa. Gaur zortzi, martxoaren 2an, Iñigo Asensiok Euskara munduan dokumentala aurkeztuko du. Batez ere kanpoan bizi diren euskaldun batzuen bizipenak biltzen ditu lanak. Martxoaren 9an Txema Abarrategi izango da Zumaian Beltzean mintzo izeneko lanarekin.


Amaitu da Juanba Berasategiren animaziozko filma: sar dadila kalabazan

Juanba Berasategi, animaziozko euskal zinemaren aintzindaria, minbiziarekin hil da 65 urterekin. Izatez pasaitarra, ofizioz zinemagilea eta ilustraziogilea, Lotura Films ekoiztetxearen sortzailea.

Juanba Berasategi animaziozko euskal zinemaren aintzindaria minbiziarekin hil da 65 urterekin. Izatez pasaitarra, ofizioz zinemagilea eta ilustraziogilea, Lotura Films ekoiztetxearen sortzailea. Joserra Senperena musikariak harekin proiektu askotan hartu du parte, besteak beste oraindik estreinatu ez den NUR eta Herensugearen tenplua. Berasategiri buruz aritu da Senperena 'Amarauna' saioan.

1977an Ekialdeko izarra film laburrarekin debuta egin zuen, hortik aurrera errealitate bat izango zen marrazki bizidunak euskaraz sortzea, egitea eta kontsumitzea. Juanba Berasategiren Animaziozko lehen film luzea etorri zen gero, 1985ean, Kalabaza tripontzia. Espazioan dabilen satelite bibotedun harekin hasi zen dena, eta han ziren Kukubiltxo, Tartalo, Galtzagorri… mundu magikoa jaio zen 1985ean.

Film gehiago etorri ziren gero: Lazkaotxiki, Fernando Amezketarra, Txirrita, Barriola San Adriango Azeria, Tormeseko itsumutila eta oraindik estreinatzeko dagoen NUR eta Herensugearen tenplua.


Jon Barcenaren gorpua topatu dute bere senide eta lagunek

Bederatziak aldera topatu dute hilotza, Legutioko urtegi ondoko baso batean.

Abenduaren 30etik desagertuta zegoen Jon Barcena Berrizko (Bizkaia) gaztea, Gorbeiara lagun batzuekin igo eta gero. Herrizaingo sailak uste zuen uretan egon zitekeela, baina azkenean lurrean aurkitu dute, haren arropak aurkitu zituzten txabolatik gertu; ziurtatu dutenez, aurretik ere egin zituzten miaketa lanak han.

Lagun eta senide talde bat izan da gaur bilaketa lanetan ibili dena. Identifikazio ofiziala egitea falta den arren, Estefania Beltran de Heredia Segurtasun Saileko buruak jakitera eman duenez, senide batek identifikatu du Jon Barcenaren gorpua.


Etorkinei osasun arreta ziurtatzeko eskatu dute

Caritasen ustez, «giza eskubideen aurkakoa» da etorkin papergabeek osasun publikoa erabiltzeagatik pagatzea

Espainiako Gobernuak paperik gabeko etorkinei osasun publikoa erabiltzeagatik kobratzea «giza eskubideen aurkakoa» dela uste du Caritasek. Etorkinek osasun arreta jasotzeko eskubidea dutela aldarrikatu du, eta Espainiako Gobernuari eskatu dio osasun arreta ziurtatzeko. Salatu du gobernuaren erabakiak «modelo aldaketa» ekarriko duela, eta «giza talde ahulenei» egingo diela kalte. Esan du gobernuak «sistema paralelo» bat eratu nahi duela etorkin papergabeak artatzeko, «irabaziak lortzeko» xedearekin; neurri horiek «gizakien berdintasunaren aurka» doazela uste du. Horregatik, neurriak ekarriko dituen ondorioen inguruan «hausnarketa sakona» egiteko eskatu die Caritasek gobernuari eta alderdi politikoei.

Espainiako Gobernuak Aldizkari Ofizialean argitaratu du etorkinei osasun publikoa erabiltzeagatik kobratzeko asmoa. Etorkin papergabeek 710 euro ordaindu beharko dituzte urtean —59,20 euro hilero—, zerbitzu hori erabiltzeagatik. 65 urtetik gorako etorkin irregularrek, berriz, 1.864 euro ordaindu beharko dituzte urtean —hilero 155,40 euro—. Paperik gabeko etorkinen multzotik zenbait talde salbuetsiko ditu Espainiako Gobernuak: haurdun dauden emakumeak, sexu esplotazioa jasan dutenak, errefuxiatu politikoak eta adingabeak doan artatuko dituzte; botiken %40 ordaindu beharko dute, ordea.

PPk esan du Europako Batasunak emandako jarraibideekin bat datorrela Espainiako Gobernuaren erabakia. Zehaztu du osasun zerbitzu publikoa «erreformatzen eta doitzen» ari dela gobernua; osasun zerbitzu publikora jotzen duen pertsona oro artatuko dutela jakinarazi du alderdiak, eta paperik gabe daudenen egoera normalizatzeko «ahal duen guztia» egingo duela gobernuak. Espainiako Kongresuko PPko bozeramaile Alfonso Alonsok uste du «logikoa» dela paperik gabeko etorkinek osasun zerbitzu publikoa erabiltzeagatik pagatzea. Adierazi du «denei» gustatzen zaiela «kalitatezko, doako eta estaldura unibertsaleko» osasun zerbitzu bat edukitzea, baina zerbitzu hori eskaintzeko aukera bakarra «ekonomikoki bideragarria» izatea dela zehaztu du. Horren harira, esan du «ezinezkoa» izango dela gisa horretako osasun zerbitzu bat eskaintzea; «kaxoian ordaindu gabeko zor asko» daudela esan du Alonsok.

Aralar alderdiak Nafarroan duen koordinatzaile Asun Fernandez de Garaialdek, bestalde, Mariano Raxoiren gobernua kritikatu du: «Beste behin ere, giza talde ahulenen aurka egin du Espainiako Gobernuak, bere akatsen eta krisi ekonomikoaren pisua ahulenen bizkar gainean jarriz». Horren harira, zehaztu du «eskuindar xenofoboek» eraso egin dietela paperik gabeko etorkinei, osasun zerbitzu publikoa erabiltzeagatik kobratu nahi dietelako. Fernandezek adierazi du ongizate estatua «hankaz gora jartzeko» aitzakitzat erabiltzen duela gobernuak krisi ekonomikoa. Nabarmendu du osasun sistemak «doakoa eta unibertsala» izan beharko lukeela; giza talde ahulenei zerbitzu hori erabiltzeagatik kobratzea «bidegabea» dela uste du.

Bestalde, Fernandezek «azalpenak emateko» eskatu dio Nafarroako presidente Yolanda Barcinari (UPN): «Jakin nahi dugu erreforma honi aurre egiteko zein jarrera hartuko duen UPNk. Galdetu nahi diogu ea 710 euro kobratuko dizkien paperik gabeko etorkinei, osasun sistema zerbitzu publikoak erabiltzeagatik. PPk hartutako erabakiei men egiten jarraituko ote duen jakin nahi dugu; hori egin du UPNk orain arte».

Fernandezen hitzetan, «kutsu xenofobo argia» dauka Espainiako Gobernuak hartu duen erabakiak; esan du hori ematen dutela aditzera Espainiako Kongresuko PPko bozeramaileorde Rafael Hernandoren hitzek. Espainiak «legez kanpoko immigrazioaren jokaleku nagusi» izateari utzi behar ziola esan zuen herenegun Hernandok; Espainian bizi diren etorkin papergabeei jaioterrietara itzultzeko eskatu zien.


Etxean festetako Txapelketa eta bi final kanpoan.

Alegiako Festetako txapelketako finalerdiak jokatuko dira ostiralean hamarretatik aurrera (ikusi aurreko albistean kartelera). Horiez gain, Gipuzkoako Udaberri Txapelketako finaletan izango dira Intxurreko pilotariak: jubenil mailan, lau t´erdian, Gipuzkoa mailako finala jokatuko du Aratz Irazustabarrenak Zegaman, eta Mendebaldeko finala Bergaran.

Lau t`erdiko udaberriko txapelketa aritu dira jokatzen lehen mailako jubenilak. Eta bi hilabete ondoren, iritsi da finalen ordua.

Gipuzkoako finala Aratz Irazustabarrenak jokatuko du. Ostiralean izango da Zegaman arratsaldeko zazpietatik aurrera eta Añorga taldeko Oliden izango du aurkari. Iaz ere txapelketa hau irabazitakoa da Aratz (argazkian) eta berriz eskuratzeko aukera izango du.

Maila berean, baina Mendebaldeko finaletan egongo da Intxurreko pilotari bat ere. Bergarako frontoian jokatuko da hau aurrekoaren egun eta ordu berean. Bi pilotari aritu dira txandaka txapelketa hau jokatzen eta oraindik ez dute erabaki nor arituko den finalean. Izan daiteke Julen Oiarbide alegiarra edo Xabi Luzuriaga ikaztegietarra.

Bestalde, ostiralean hamarretatik aurrera ekingo zaie Alegiako Elorri pilotalekuan festetako txapelketaren finalerdietako partidei. Bi izango dira: jubenilena eta afizionatuena binaka.


Amnesty Internationalek haren lan ildoak aurkeztu dizkio Ainhoa Aznarezi

Parlamentuko presidentearekin bilera egin du Nafarroako delegaritzak, 2016ko lan-ildoak ezagutzera emateko xedez. Bertako instituzioekin elkarlana, kaleetan ekimenak egitea, ekintzaileak bilatzea eta sinadurak biltzea dira helburu nagusiak.

AIko bozeramaile eta koordinatzaile Adriana Goikoetxea egon da bilkuran; hark azaldu du Bety Caño ekintzaile mexikarraren kasuaren berri eman nahi dutela gurean. 2010ean erail zuten, segada batean, San Juan Copalako komunitate indigenarantz zihoala.

"Giza eskubideei dagokienez hemengo legeen antzeko legeak badauzkate ere, bertan ez dira betetzen, horregatik da garrantzitsua gertakariak argitzeko lan egitea", esan du Goikoetxeak. Bide berean, ekimenen egutegia aurkeztu dio Aznarezi, eta presidenteak jakin-mina adierazi du.

"Gure helburu nagusia bat eta bakarra da: mundua hau ez dadila berdina izan, baizik eta bidezkoa". Goikoetxeak harilkatu du esaldia, eta zera gaineratu du: "Horregatik ahotsik ez duten horiei ahotsa ematen inbertitzen dugu gure denbora".


Mozambikera eta Indiara 46.771 euro bideratuko ditu Harremanek

Gobernuz kanpoko erakundeak garapen proiektuetarako jasotakoa %9 hazi zen iaz aurreko urtearekin alderatuta, 46.771 eurora iristeraino; eta Harremanek, gaur egun, Mozambiken eta Indian parte hartzen duen bi proiektuetarako erabili da diru hori.

"Kopuru hori, urtean, arrasatear bakoitzeko kafe bat baino pixka bat gehiagoren baliokidea da. Eta jatorria honako hau da: partikularren babesak eta dohaintzak, 34.145 euro; Arrasateko eta Eskoriatzako udalak, 8.877 euro; eta gainerakoarena, Ibaiarte, Izaskun Murgia Lirika Elkartea eta Goikobalu elkarteekin elkarlanean egindako jarduerak", azaldu dute Harremanetik.

"Mozambikeko proiektuaren helburua da nekazaritza-ekoizpena hobetzea, bertako biztanleek beraien lanaren bidez diru-sarrerak handitu ditzaten, horrela, garapen ekonomiko ekitatibo eta jasangarria lortzen lagun dezaten, familia mozambiketarrak autonomoak eta buruaskiak izan daitezen eta beren baliabide ekonomiko propioak modu etiko eta iraunkorrean erabil ditzaten".

Mundukide fundazioak Arrasaten du egoitza, eta Mozambike programa duela hemeretzi urtetik zuzentzen du. Gaur egun, bertako 50.000 pertsonak parte hartzen dute, eta horietatik % 51 emakumeak dira. Mozambikeko iparraldean Mundukidek garatzen duen programa hau, Harremanek parte hartzen duena, inguru horretan lana sortzeko iturri nagusia da.

"Miseriatik pobreziara pasatzen laguntzea da gure lana", dio Beñat Arzadunek, programaren arduradunak: "Baina badago itxaropena, programan parte hartzen duten familien etengabeko gorakadak erakusten duen bezala".

Mozambikeko Montepuez barrutiko nekazaria da Armando Costa: "Nire hirugarren urtea da programa honetan, eta nire ekoizpena dibertsifikatzea eta handitzea lortu dut lehen ekoizten ez nituen laboreekin. Mundukidek ekoizpena eta merkaturatzea hobetzen jarraitzea gustatuko litzaidake ".

Ankur proiektua Indian garatzen da, zehazki Mumbain eta bere inguruan. Ankurrek 23 urte baino gehiago daramatza oso familia txiroetako edo abandonatuetako neskak biltzen. Harremanek laguntzen duen ANKUR umezurztegian, bizitza duina eta etorkizun itxaropentsua eskaintzen zaien neskato horietako 200 baino gehiago bizi dira elkarrekin. "Ankurrek 500 neskato baino gehiago ditu, askok karrera bat ikasi dute: erizainena, idazkariena, irakasleena, etab. Beste askok familia bat osatu dute eta beren seme-alabei Ankurren eskuratutako balioak transmititzen dizkiete. Emakume ahaldundu eta seguru bihurtu dira".

Duela hamar urte, Santa Ana ahizpen karitatetik umezurztegi bat ireki zuten haurrak jasotzeko Dilkushen, Mumbaiko kanpoaldean. "Etorkizun duin baterako ere zaintzen eta prestatzen dituzte. Gaur egun 40 haur baino gehiago daude".

Baina Ankur proiektua ez da umezurztegia bakarrik, inguruko beste haur batzuentzat ere aukera berriak zabaltzen ari dira egoera larrian daudenean. "Inguruko txaboletan bizi diren haurrentzako haurtzaindegi bat eraikitzen amaitu da, emaitza onarekin, eta, horrela, beren amek nolabaiteko lana egin ahal izatea errazten da, gehienbat etxeko zerbitzuetakoak".

Bai Mozambikeko proiektua bai Indiakoa pobrezia ugaria den eremu behartsuetan gauzatzen dira, eta gaur egun bizi-baldintzak larriagotu egin dira mundu osoa pairatzen ari den COVID-19aren pandemiarekin. "Baina, kasu honetan ere, baztertutako pertsonek pairatzen dute gehien. Hemen konfinatuta egon garenean osasun-laguntza izan dugu, eta oso garrantzitsua, ez zaigu elikagairik falta izan. Han, familia asko egunean ateratzen dutenarekin bizi dira, eta kutsatzeko arriskuan bizi behar izaten dute, ez baitute goserik ez pasatzeko, konfinamendua hautsi beste erremediorik.

Gogoan izan osasun- eta hezkuntza-laguntza jasotzen baduzu eta, gainera, hozkailuan janaria baduzu, armairuan arropa baduzu, bizitzeko etxea baduzu, zure gastuetarako dirua baduzu, munduko pertsonen % 92 baino hobeto bizi zarela, hau da, zorioneko pertsona zarela". Ekarpena egin nahi izanez gero, Laboral Kutxan, Kutxan, Rural Kutxan eta Caixan kontuak ditu Harremanek.

Arrasatear bakoitzeko ogitarteko batek balio duen adina lortzea nahi dute Harremanekoek.


Zarauzko podiumera igo da Mikel Elgezabal triatleta gernikarra

Gizonezkoen kategoriako lehengo hiru sailkatuak

Joan den zapatuan jokatu zen Zarauzko 27. triatloia. Hondartza marmokaz beteta zegoela eta, igeriketa atala bertan behera utzi beharrean izan ziren antolatzaileak, eta, beraz, duatloiko probak baino ez zituzten bete triatletek: 9 kilometro arineketan, 82 kilometro bizikletaz eta 14 kilometro arineketan. Catriona Morrison eskoziarra eta Eneko Llanos gasteiztarra izan ziren azkarrenak, baina Mikel Elgezabal gernikarrak be podiuma zapaltzea lortu zuen, hirugarren helmugaratu baitzen.

Sailkapena, gizonezkoak:

Eneko Llanos Burguera (SVC-Seguridad) 3:42:50

Aimar Agirresarobe Lizarra (Tolosaldeko TT) 3:48:24

Mikel Elgezabal Fernandez (independentea) 3:48:40

Sailkapena, emakumezkoak:

Catriona Morrison (Independentea) 4:09:16

Radka Vodickova (Elche TC) 4:16:30

Estefania Gomez Villanueva (Independentea) 4:32:24


Santa Ageda koruei deia, astelehenerako

Otsailaren 4rako, hau da, Santa Ageda bezperarako zortzi egun falta direnean, Arrasateko Santa Ageda koruek dei egin diete kideei esanez ordua iritsi dela "ohitura zaharra berreskuratzeko". Horrela, aurreneko batzarra datorren otsailaren 2an egingo dute, Alkartetxean, 21:00etan.

Santa Ageda Koruek hitzordua egin dute datorren astelehenerako, otsailaren 2rako; batetik prestaketa lanak egiten hasiko dira eta bestetik “giroa berotu nahi” dute, aurtengo “diru bilketa ondo joan dadin”.

Eusko Alkartasunaren egoitzan egin diete hitzordua kantari, poltsero eta laguntzaileei, 21:00etan. Era berean, jakinarazi dute bidali dietela dirua eskatzeko gutuna inguruko lantegi eta saltokiei.

Eta gutun horretan, besteak beste, iazko diru bilketaren emaitzaren berri ere eman dute. Haren arabera, 6.100 euro pasatxo batu zituzten 2008an, eta ohi duten moduan, Caritasen bitartez banatu zituzten, honako taldeetan: ama ezkongabeak, banandutako amak, eskolen jangelak ordaintzeko eta etxeen errentak ordaintzeko.


GIB birusari aurre egin botiken laguntzarik gabe

Joan den mendeko 80ko eta 90eko hamarkadetan izua sortu zuen gure artean GIB birusak. Garai horiek bizi genituenok ezagutzen dugu hiesak eramandako bateren bat. Birusak kutsatutako batzuek, berriz, zortea izan zuten, eta egun bizirik irauten dute medikuntzan egindako aurrerapenei esker.

Hieserako sendabiderik ez da aurkitu oraindik, baina urteak igaro ahala birusa hobeto ezagutzen dugu. Ikertalde frantziar batek PLOS Pathogens web bidezko aldizkarian argitara emandako artikuluan, hamalau pertsona heldu seropositibok birusa kontrolatzea lortu dutela adierazi dute. Ez dute “sendatu” hitza erabili nahi izan oraingoz. Hamalau pertsona horiei 2000. urtearen inguruan diagnostikatu zitzaien gaixotasuna, bai oso azkar detektatu ere, eta antza, horixe izan da gerora “sendatu” ahal izatearen gakoa. Labur esanda, pertsona horien zelulek nahikoa indar dute GIB birusaren aurka borrokatzeko kanpoko laguntza edo botikarik gabe.


Zegama, seguruagoa

Aldundiak Zegamako sarrerako errepidea zabaldu eta berritu, eta industrialdetik herrigunera bidegorria egin du. Luzera 780 metrokoa da eta 1.160.000 euroko inbertsioa egin duteGipuzkoako Foru Aldundiak Zegamako sarrerako errepidea hobetu du eta industrialdetik herrira bidegorria egin du. Hala, Zegamatik Idiazabaleraino bidegorritik joan daiteke.Errepidea zabaldu egin dute errei bakoitzak hiru metroko zabalera du eta bidegorriak ere hiru metroko zabalera du. Aldundiak 1.160.000 euroko inbertsioa egin du. Obra iazko uztailean esleitu zen eta sei hilabeteko epean egitea espero zuten, baina beranduago bukatu dute, eguraldi txarra dela eta. Berritutako errepide zatiaren eta bidegorriaren luzera 780 metrokoa da.Bidegorria errepidearen alde batetik iristen da Ondaralde industrialdera eta Zegaman beste aldean amaitzen da, han baitago espaloia. Hori dela eta, Barbariko bidegurutzetik gertu errepidea zeharkatu beharra dago. Toki horretan oinezkoentzako pasabide bat jarri dute eta autoen abiadura orduko 40 kilometrora mugatu dute.Diputatuaren bisitaAintzane Oiarbide Bide Azpiegituretako diputatuak Zegama bisitatu zuen ostiralean. «Guretzat pozgarriena jendea pozik dagoela da. Luxuzko obra da. Baserrien sarrerak hobetu ditugu eta oinezkoek arriskurik gabe ibiltzeko aukera dute. Argi gehiago jarri behar dugu. 1.160.000 euroko inbertsioa egin dugu. Gipuzkoako toki gutxitan egin ditugu halako inbertsioak».Joseba Izagirre alkateak eskerrak eman zizkion aldundiari. «Auzo honen izena Kaleko da eta obra honi esker herrigunetik gertuago dago. Gainera, bidegorriak herrigunea industrialdearekin lotzen du. Oso jende gutxik du lanera oinez joateko aukera, eta obra honi esker, orain arte baino zegamar gehiago dira hori esan dezaketenak. Zegamarron bizi kalitatea asko hobetu da. Gure eskaera nagusia zen eta gure ametsa bete dugu», nabarmendu zuen.


The Sparteensek lan luze batean bilduko ditu 'ye-ye' moldaketak

Gor diskoetxearen zigilupean kaleratuko du taldeak hainbat kantu arrakastatsuren moldaketa bereziz osatutako Grandes exitos del ayer: "Jo ta ke", "Txus", "Zu atrapatu arte", "Ikusi eta ikasi"...

The Sparteens taldeak Grandes exitos del ayer izeneko estreinako lan luzea kaleratuko du. Orain arte, hilero single bat aurkezten joan da taldea eta orain horiek guztiak lan luze batean bilduko ditu Gor diskoetxearen zigilupean. "Jo ta ke", "Txus", "Zu atrapatu arte", "Ikusi eta ikasi",&' || 'nbsp;"Egunsentian" eta beste hainbat kantu arrakastatsu topatuko ditugu bertan, baina ye-ye estiloan.

Azken 30 urteetan hainbat estilotako taldeek (grunge, hip hopero, heavy metal, punk...) ezagun egin dituzten kantuak twist estiloan dantzatzeko moduan ekarriko dizkigute&' || 'nbsp; Maribel de Iriartek (ahotsa), Douglass Nightingalek (gitarra), Sardock Kleinek (bateria) eta Paul Luxek (baxua).


Bigarren Hezkuntzako Pedagogia Terapeutiko irakasle baten ordezkapena betetzeko lanpostu deialdia

Laudio Ikastolako kontratazio mahaiak Bigarren Hezkuntzan PT bezala aritzeko ordezkapena ebatzi behar du. Interesatuek Bigarren Hezkuntzan zeregin horietan aritzeko beharrezko titulazioa eta EGA titulua edo baliokidea izan beharko dituzte. Curriculumak urtarrilaren 22a arte jasoko dira Ikastolako idazkaritzan eta laudio@ikastola.eus posta elektronikoan. Elkarrizketak hurrengo astean bideratuko dira.


Zapaterok ez ditu hauteskunde orokorrak aurreratuko

Lortutako garaipenagatik PP zoriondu du Gobernuko presidenteak, baina martxoko hauteskunde orokorrak aurreratuko ez dituela argi utzi nahi izan du.

Jose Luis Rodriguez Zapatero Gobernuko presidenteak PP zoriondu du M22ko hauteskundeetan lortutako garaipenagatik, baina martxoko hauteskunde orokorrak aurreratuko ez dituela argi utzi nahi izan du.

Presidentea Jose Blanco, Leire Pajin, Elena Valenciano PSOEko agintariek eta Elena Salgado eta Manuel Chaves presidenteordeek lagundu dute prentsaurrekoan. Martxoko hauteskunde orokorrak aurreratzeko aukera baztertu du presidenteak, une honetan "Parlamentuan diren erreformak gauzatzea" beharrezkoa delako.

Gaurko hauteskundeetan PSOEk izandako "atzerakada" onartu du Zapaterok. "Denbora eta agintaldi politikoen errespetua gure sistema demokratikoarentzat ona da", erantsi du.

Erreformak bukatzeko "une erabakigarria" dela adierazi du Zapaterok eta Gobernuan mantenduko da, "susperraldi ekonomikoa ahalik eta azkarren lortzeko".

Krisiaren ondorioak

"Duela ia hiru urte hasitako krisia" Espainian izaten ari den eraginak gaurko emaitzekin "lotura argia" duela uste du Zapaterok.

"Gaur, zalantzarik gabe, herritarrek euren haserrea azaldu dute", esan du Zapaterok. Gobernuan izanik, PSOEk "gaur hautestontzietan zigortzea zentzuzkoa" dela azaldu du agintariak. "Onartzen eta ulertzen dugu", gaineratu du.

"Krisiaren jatorria eta ezaugarriak azaltzea erraza izan ez" dela uste du Gobernuko buruzagiak eta horregatik erantzukizunaren zati bat bere gain hartu du: "Ez ditugu gure arrazoiak herritarrei azaltzen jakin".


Atxaga: "Euskal artearen gune bat da Usurbil"

Jose Luis Zumetaren heriotzean, gertuko zuen Bernardo Atxagak margolariari eskaini dio gaurko tartea Faktoria irratsaioan, Euskadi irratian.

"Bai, bideak zabaltzen direnean abia zaitezte Usurbilera; baina ez nolanahi, baizik eta Donostiatik edo Lasartetik datorren errepidea hartuta; gera zaitezte gero, iritsi orduko, herriaren sarreran bertan. Xabier Unzurrunzaga arkitektoaren eraikin bikain bat dago han, 35 etxebizitza hartzen dituena. Sartu barrura, eman pauso batzuk ezkaratzean aurrera, eta luzatu begirada gorantz: Jose Luis Zumeta pintorearen txoriak ikusiko dituzue airean, eskailera-zuloan zintzilik.

Une batez, koloretako zintzilikario hutsak irudituko zaizkizue txori horiek, nahiz eta xafla geometrikoek, nolabait, haien hegoak gogoratu; baina segituan, haizea aise sartzen baita eraikinaren hutsune eta zirrikituetatik, mugimenduan antzemango dituzue, harat-honat, kulunkan, benetako txoriak bailiran...".

Honela hasten da Bernardo Atxagaren iruzkina. Osorik entzun dezakezue erantsi dugun audioan edota esteka honetan: Faktoria, Euskadi Irratia.


Mikaela-enea: Berdinketa nagusi herri inkestan

Larogeita bederatzi (89) herritar Mikaela Enea mantentzearen alde, eraikina botatzeko 83 eskaera, bestelako aukeren aldeko bederatzi bozka eta beste bederatzi nulu. Emaitza horiek utzi ditu, UDA-k urnietarren artean bultzatu duen kontsultak.

Inkestaren ardatza, Mikaela-Enean kokatu nahi den kultur etxe berria da. Eztabaidaren gakoa aldiz, eraikinaren egitura mantendu edo bota eta gune berri bat jaso behar den.

Berdinketa egon dela aipatzen dute elkargunetik, nulutzat jo dituzten bederatzi bozka horien artean, gehienak eraikina botatzearen aldekoak zirelako. Modu baikorrean baloratzen dute, bestalde, lehen aldia izateko ekimenak izan duen erantzuna; guztira, 190 herritarrek parte hartu dute. Jasotako emaitzak aztertzekoak dira UDA-koak. Aurrerago, gaia gainerako udal ordezkariekin batera batzorde batean eztabaidatuko dute. Alkate Mikel Izagirrek iragarri bezala, lehen kontsulta izan da hau, baina ez azkena.

POSTONTZIA, IRAKURLEEN TXOKOA:

Ez dut uste eraikin bat eraitsi behar denik barneratu nahi dena “ez delako sartzen” soilik. Zein da programa? Ez al da handinahia izango, dena hor sartzeko? Hor bakarrik izan liteke? Ezin al da ba beharrei erantzungo dien “XXI. mendeko” etxe berri bat eraiki beste nonbait?

Eta dagoen eraikina, ezin al da beste zerbitzuetara bideratu? Ez al dago estaltzeko nahiko behar? Gazteentzat apartamenduak, tailerrak… jada eraikia dagoen etxe berezi bat baliatuta?

Eta azkenean, zerbitzuak Mikaela Enean kokatzea erabakitzen bada, egungo eraikina mantenduta, ez al dago nahikoa leku kiroldegi aldera, Pintore kale aldera? Eta ezin al da soto bat ireki hor atzean, egungo eraikinaren perimetrotik kanpo, handitzekoak diren zonaldearen azpialdean?

Orduan, Idiazabal kaleko espaloiaren zabalera al da dagoen arazo bakarra? Ezin al dira planteatu espaloia zabaltzeko beste modu batzuk, sarrerarena Idiazabal kaletik konponduta?

Edozein kasutan, zer du txarretik sarrera Pintore kale aldetik egitean? Mikaela Enea ez dago gainerako eraikinekin lerrokatua, baina ez al zegoen han Idiazabal kaleko trazaketa berrantolatu zenean?

Jada autobidearen trazaketak aitzineko trenaren harrizko biaduktua txikitu zuen, beste gauza batzuen artean. Urnietak ez du ondare askorik. Horrela jarraituz gero, zer geldituko da?

Edozein kasutan, ideien lehiaketa bat proposa daitekeela uste dut. Lehen alternatibaren aldeko hautua egiten dut. Mikaela Enea eraikinean planteatzen diren zerbitzuei ostatu ezin zaiela eman erakusten bada, hirugarren alternatiba aukeratzen dut; eraikin berri bat egitea beste nonbait, Mikaela Enea mantenduta.

Daniel Segurado Iriondo

Arkitektoa • URNIETA


'Langile guztientzako irtenbide bat' eskatu du ABBko batzordeak

"Guztientzako lana ahalbidetzen duen akordio bat" lortzearen alde agertu dira Bizkaiko enpresako ordezkari sindikalak. Aste honetan bukatuko da lan-erregulazioko planaren inguruko negoziazioa.

Asteartean ekin diote berriz sindikatuek eta zuzendaritzak negoziazioari, Zaragozan bilduta, baina Javier Mentxaka enpresa batzordeko presidentearen arabera, "ez dago aldaketarik". Horren hitzetan, sindikatuek lanpostuak dituzte buruan, baina zuzendaritzak "70 lanpostuko plan bat aurkeztu zuen lehen egunean eta 70 lanpostu eskaintzen jarraitzen du gaur egun"; beraz, arlo honetan ez da "aurrerapausorik" izan. Aurretiko erretiroei eta sustatutako bajei dagokienez, berriz, "aurrerapauso txiki bat" izan da.

Teknologia elektrikoen eta automatizazioen alorrean lan egiten duen ABB enpresaren lan-erregulazioak 241 langileri eragiten die Espainia osoan eta 160ri Bizkaian. Trapagarango lantegian transformadoreak egiten dituen lineako langileei eragin die erregulazio-planak, baina horietako batzuk gerora beste lanpostu batzuetan jarri nahi dituzte.

"Lanbide askori irtenbide traumatikoa" eskainiko dioten beldur agertu da Mentxaka; izan ere, Espainiako beste lantokiren batera bidaltzeko asmoa aztertzen ari omen dira. Enpresa batzordeko presidentearen esanetan, ABBko langileak "lanpostuen alde borrokatzeko prest" daude. Gaur, esate baterako, manifestazioa egin dute Bilbon, eta datorren ostegunean beste bat egingo dute.

Enpresa batzordeak azpimarratu duenez, Trapagarango lantegiak irabaziak izan ditu azken urteetan -30 milioi euroko irabaziak, horien datuen arabera-, eta "ordain bezala espediente hori aurkeztu izana" deitoratu egin du.


«Europako eta nazioarteko estandarrak betetzen dira»

Arabako, Bizkaiko eta Gipuzkoako errefuxiatuen giza eskubideei buruzko ikerketa bat osatu dute, Arartekoak emandako beka bati esker. «Zenbait alderdi» hobetu egin daitezkeela uste du Lucasek.

Araban, Bizkaian eta Gipuzkoan bizi diren errefuxiatuen giza eskubideen egoerari buruzko ikerketa bat kaleratu dute Sofia Lucas Areizagak (Bilbo, 1990), Casilda Zarauz Goioagak (Bilbo, 1990) eta Simona Sobotovicovak (Bratislava, Eslovakia, 1988), Arartekoak auzi hori ikertzeko antolatutako beka bati esker. Aztertu dute zer rol jokatzen duten administrazioek kolektibo horren giza eskubideak babesteko orduan, eta, gabezia batzuk gorabehera, Lucasek pentsatzen du «bide egokia» hartu dutela EAEko instituzioek. Otsailera arte Europako Batzordearen presidentetzaren think tank batean lan egin zuen, eta, gainera, Europako Auzien Institutuan aritutakoa da Bruselan, baita, hiri berean, Eusko Jaurlaritzaren ordezkaritzan ere.

Arartekoak deitutako bekara aurkeztu zinetenean argi zenuten ikerketaren abiapuntua?

Lehen ideia zen lan hau gida moduan baliagarria izatea, ez soilik administrazio publikoentzat, baita herritarrentzat ere, oro har. Jakin dezaten, esaterako, nola funtzionatzen duen araudiak, nola egin behar den eskaera prozesua, nola egiten zaien harrera hona iristen diren errefuxiatuei... Hau da, hasieran ideia zen gutxienez oinarrizko jarraibide batzuk ematea ikuspuntu juridikotik eta sozialetik.

Beraz, ukitu dibulgatibo bat du ikerketak.

Bai, nagusiki bai. Gainera, ikerketa egiteko orduan eduki dugun erronka handienetako bat izan da hizkuntza juridikoa bazter uzteko ahalegina egitea, mundu guztiarentzako ulerterrazagoa izate aldera. Horregatik, saiatu gara, esaterako, hainbat iturriri esker lortutako lekukotzen zatiak sartzen. Izan ere, errefuxiatuaren etiketa horren azpian pertsonak daude, esperientzia pertsonal bat dutenak. Modu horretan, ukitu humanoagoa eman nahi izan diogu auziari.

Errefuxiatuen giza eskubideak nola ezartzen dira Araban, Bizkaian eta Gipuzkoan?

Hasteko, ñabardura garrantzitsu bat egin behar da. Errefuxiatuen nazioarteko babesaren eta harreraren eskumena estatuak du. Dena dela, harreraz ari garenean, eskumenaren zenbait alor autonomia erkidegoei dagozkie. Kasu honetan, hemen, bai Eusko Jaurlaritzari, bai diputazioei, baita udalei ere. Beraz, errefuxiatuen giza eskubideak bermatzen dira, nagusiki, instituzio horiek eskaini dezaketen harreraren bidez.

Eta nola gauzatzen da?

Bada, osasun arretaren bidez, hezkuntzarako eta lan merkaturako sarbidearen bidez, hizkuntza ikasteko sarbidea eskainiz... Bada, gainera, beste aldagai bat zeharkakoagoa dena eskubide horiek bermatzen ahalegintzeko orduan: instituzioen eta erakunde sozialen lankidetza eta koordinazioa.

Hori esaten dute arauek. Baina idatziz jasota dagoena betetzen da gero?

Gure ondorioa da nazioarteko eta Europako estandarrak betetzen direla. Hori bai, zenbait alderdi —esaterako, etxebizitzarako edo lan merkaturako sarbidea— hobetu daitezke. Proposatzen dugu, gainera, entitateen betebeharrak argiago zehaztea, dena hobeto planifikatuz gauza guztiek hobeto funtziona dezaten.

Hau da, argiak eta itzalak daudela kudeaketan, ezta?

Tira... Uste dut bide egokia hartu dela. Eusko Jaurlaritzaren kasuan, nahiko berria da Auzolana proiektu pilotua. Ezin izan dugu guztiz aztertu, oraindik ere gauzatzen ari delako eta helburuak bete dituen ezin izan dugulako ikusi. Baina aztertu ahal izan dugu, adibidez, Bizkaiko Diputazioaren Goihabe programa. Badakigu ondo funtzionatzen ari dela, eta estaldura nahiko egokia ematen diela pertsona horien beharrei. Iruditzen zaigu, oro har, bide egokia hartu dela, baina aipatu ditugu esparru batzuk non uste dugun oso beharrezkoa dela inbertsio publiko handiagoa egitea baliabide humanoei eta materialei dagokienez.

EB Europako Batasunak dauka errefuxiatuen nazioarteko babesaren eskumena, eta hark kudeatzen du. Horrek nola eragiten dio tokian tokiko kudeaketari?

Auzi hau mugaz gaindikoa denez, eta zuzenean edo zeharka estatu kide guztiei eragiten dienez, Europa mailan kudeatu behar da. Maila horretan adosten dena estatuetara iristen da, baita autonomietara ere. Espainiaren kasuan, guk aipatu dugu Europan egun indarrean dagoen arautegia ez dela txertatu Espainiako zuzenbidean. Esaterako, asilo legeak ez du araudiaren arabera garatzen zer bihurtzen diren arautegi horrek errefuxiatuei aitortzen dizkien eskubideak. Alde horretatik, oztopo batekin topo egiten dugu. Araudiaren arabera garatu izan balitz, autonomia erkidegoek berek ekarpena egin ahal izango lukete harrerari dagokionez, eta beren egitekoa argiago artikulatu ahal izango lukete.

Adibide gisa, Kataluniako harrera legea jarri dugu. Immigrazio teknikarientzat, esaterako, oso garrantzitsua da beren egitekoa bermatzen duen oinarri juridiko bat edukitzea. Bai, distantzia handia dago Bruselan negoziatzen denaren eta gero hemen gertatzen denaren artean, baina, egiazki, auzi beraren parte da dena.

Baina ba al dago burokrazia hori arintzeko modurik?

Indarrean dauden arauak aldatzeko erreparoak dituzte zenbait estatu kidek. Eztabaidagai nagusia Dublingo irizpidea da; hau da, lehen sarrera estatuak har dezala ardura. Europa mailan blokeo politiko bat dago, eta horrek eragozpenak sortzen ditu.

Kataluniako esperientzia aipatu duzu lehen. Eredugarria da?

Kataluniako lege horrek zehazten du nori dagokion erantzukizuna, eta zertan gauzatzen diren Kataluniako autonomia erkidegoak harrerari dagokionez dituen betebeharrak. Hemen ez dugu legedi hori, baina ez du esan nahi [harrera] egin ezin dugunik. Hori bai, oinarri juridiko handiagoa emango lieke administrazio publikoei.


Tontorrera igo barik, Atxorrotx mendiko eguna ospatuko da

Domeka honetan ospatuko da Atxorrotx mendiko eguna, eta, tontorrera igo ezin denez, jaia beste modu batera gauzatzea proposatu dute San Pedro eta Intxaurtxuetako jai batzordeko kideek.

Egunarekin bat egin nahi duen eskoriatzar orok honako hau egin beharko duela adierazi dute: "Herritarrak mendiko botak jantzi, motxila hartu eta Atxorrotx mendira igo beharrean, 12:25ean, leiho eta balkoietara mendiko arropak jantzita ateratzeko gonbidapena egin nahi diegu herritarrei. 12:30ean, berriz, kanpai hotsak entzungo direnez, horrekin batera, Ikusi mendizalea euskal abesti herrikoia kantatuko dugu. Amaitzeko, aldiz, leiho eta balkoietan poteoa egiteko proposamena egiten dugu".

Aurten ez da argazkian ikusten den moduko irudirik izango Atxorrotxeko egunean.

Ikurrinak eta marrazkiak

Horrekin batera, Atxorrotx mendiko eguna dela argi eta garbi adierazteko ikurrinak eta marrazkiak leiho eta balkoietan zintzilikatzeko dei ere egin dute antolatzaileek. Marrazkiei dagokienez, Karmelo Oñate ilustratzaile eta marrazkilari eskoriatzarrak Atxorrotx mendiko hiru marrazki eredu egin ditu haurrek koloreztatzeko. Eta hauek San Pedro Intxaurtxuetako Jaiak Facebook orrialdetik deskargatu eta inprimatu daitezke. Atxorrotx mendiko marrazkien ereduak inprimatu ezin dituenak, berriz, aukera izango du hauek jasotzeko Eroski, Coviran, Mapfre, Ogiberri eta Zarus gozoki dendan.

Karmelo Oñatek egindako Atxorrotxeko marrazkietako baten eredua tamaina txikian.

Sare sozialak bete nahian

Atxorrotx Eguna dela adierazteko, gainera, #AtxorrotxEguna2020 traola erabilita, Atxorrotx mendiko argazkiak Whatsapp, Facebook, Instagram… hainbat sare sozialetara igotzeko dei ere egin gura izan dute antolatzaileek.


Komunikazioa, inkomunikazioa

'El método Arrieta'

Zuzendaria: Jorge Gil Munarriz. Herrialdea: Euskal Herria. Iraupena: 90 minutu.

Azken bizpahiru urteotan dokumentalaren loraldi polita ezagutzen ari da Euskal Herrian egiten den zinema —ez nahastu euskal zinemarekin—. Are pozgarriagoa litzateke genero eta bide berriak urratzearen ondorio hutsa balitz, baina ziur aski kontua estuki lotuta dago gaur egun zinemagileek fikziozko ekoizpenak aurrera ateratzeko duten ezintasun materialarekin. Nolanahi ere, ongi etorria izan dadila inguruan dauden istorioak kontatzeko zabaltzen ari den leihoa.

Komunikatzeko modu berria sortu, hutsetik asmatu, eraginkor bihurtu, elkar ulertzeko bidea zabaldu. Horixe da Arrieta ahizpek, Mentxu eta Lourdesek, Lourdesek eta Mentxuk, ekinaren ekinaz egin dutena. Beren kasa, behar jakin batek bultzatuta: bestela ahizpek ez zuten elkarren berririk izateko aukerarik.El método Arrieta da tresna hori.

Aurrez aurrekoa eskatzen du, gertutasun eta atentziorik ia erabatekoa. Horiek guztiak modaz kanpoko joerak dira pantailen eta telefonoen egungo gaindosi inkomunikatiboan. Horregatik, komunikazioaren oinarri-oinarrira eramaten gaitu El método Arrieta-k.

Izan ere, ahizpen balentriak ez du ingurukoen artean merezi duen errekonozimendua izan, ia inor ez da animatu haiek sortutako metodoa ikasten: ez da behar, horixe da arrazoia. Hortaz, Mentxu ondorio gordinera ailegatuko da: jendeak ez badu ikasten, ez bada erabiltzen, hil eginen da.

Horrelako asko daude atzera-aurrera pelikulan. Ama hizkuntzaren ordezkapena familia giroan, aukera dugunean komunikatzeari ematen diogun garrantzirik eza, kamera aurrean jarri eta zeresanik ez denean. Horregatik, ahizpak bainoago, arrietatarrak dira protagonistak. Amaren adorea, aitaren isiluneak, txat batean ezagututako senarra.

Xumetasunetik, modu berezian dago eraikia filma. Dokumental bat beste baten barruan, metazinema ariketa berezia. Horrekin batera, hitz egiten duten argazki maiztuak, iraganaren berri emateko.

Ez da Arrieta ahizpen ingurukoen dokumental soila, fokua zabaldu eta komunikatzeko beharrekin lotuta beste ertz batzuk hartuko ditu bere barnean Gil Munarrizen dokumental interesgarri honek.


Zestoara Mondra animatzera joateko autobusa jarriko du klubak

Liga amaitzeko bi jardunaldi geratzen dira, eta orain momentuan Mondra bigarren sailkatuta dago, igoera fasea jokatzeko aukera ematen duen postuan, horrenbestez. Zapatuan (15:30), berriz, Zestoan jokatuko dute, eta taldekideek ondoan izan gura dituzte zaleak.

Horretarako deialdia egin dute klubetik, eta autobusa jarriko dute –doan– partidua ikustera Zestoara joan gura dutenendako. Autobusak Garibaitik irtengo du, 14:30ean. Izena emateko jarri harremanetan jokalarietako batekin, edo bidali mezua klubera, mondracf@gmail helbidera idatzita.


[Argazkiak] Kiskailu-ehorzketa eta txokolatada Ugaoko inauterietan

Otsailaren 9an 2016ko inauteriei agur esan zion Ugaok. Nahiz eta euria egin, hainbat ugaotar hurbildu ziren udaletxe aurrean Kiskailuren ehorzketa ikustera. Ondoren txokolatada egon zen.


San Telmo museoak Maite Rocandioren lan bat jaso du, museoaren lagunen elkarteak dohaintzan emanda

San Telmo Museoaren Lagunen Elkarteak dohaintza egin dio San Telmo Museoari gaur. Izan ere, urtero, Museoen Nazioarteko Egunean artelan bat ematen dio elkarteak museoari, baina koronabirusa dela eta gaur arte ezin izan dute dohaintza egin.

Maite Rocandioren Estación del Norte de San Sebastian —Donostiako Norteko geltokia— mihise gaineko olioa izan da hautatutako lana, 46 x 55 cm-koa, eta erakundearentzat lan honek duen garrantzia azpimarratu dute museotik. Margolari donostiarraren beste hiru obra ditu museoak bilduman: La fábrica dormida —Lokartutako lantegia— eta El carro de la lechera —Esne saltzailearen gurdia— mihise gaineko olioak, eta La Concha en la Belle Epoque —Kontxa Belle Epoque garaian— taula gaineko olioa. Lehenengo biak Aranaz Darras arte aretoak egindako Gabonetako Lehiaketako garaileak izan ziren 1956-57 eta 1958-59 urteetako edizioetan. Bigarrena, aldiz, partikular batek dohaintzan eman zion museoari.


Itziarrera irteera, gaur

Zikloturistek hamazazpigarren jardunaldirako zita jarri dute gaurko. Goizeko 08:00etan abiatuko dira Zinkoeneatik. Oraingo honetan, Itziarrera egingo dute irteera; 87,6 kilometroko ibilbidea izango da.


Jamaikako hotsen artisaua

Garai oso bateko musika igaro da Lee 'Scratch' Perryren eskuen artetik. Jamaikako ekoizlerik mitikoenak ekarpen nabarmena egin zuen dub eta reggae estiloetan. Sortzaile nekaezina da.


Iruñea berpizteko aurreakordioa adostu dute udal talde guztiek

Hiriko dendak eta merkataritza bultzatzeko erosketa bonoak, kultur arlorako laguntzak, Labrit eta Baiona etorbidean mugikortasun aldaketak, gizarte laguntzarako neurriak eta etxebizitza arloan aldaketak adostu dira, EH Bilduk iragarri duenez.

Koronabirusaren krisialdia mugarria izan da Iruñeko Udaleko indar politikoen arteko harremanetan. Aspaldiko partez eta lehendabiziko aldiz, elkarrekin lanean jarri dira, muga gorri guztiak gaindituz, hiriak egoera gogor honi erantzuteko beharrezkoa duen birsortze plana adosteko. EH Bilduk azaldu du aurreakordioa.

6 puntu izanen ditu planak. Behar handienei erantzuteko gizarte zerbitzuetako diru partida handituko da. Milioi bat euro bideratuko dira erosketa bonoetarako, “tokiko, auzoetako dendetan erosteko, beherapen bonoak izanen dira, milioi bat inbertituz, ia lau milioi euroko irismena izan dezake dendariengan” azaldu du Joxe Abaurreak EH Bilduko zinegotziak. Kultur arlorako, bono bereziak ere planteatzen ditu akordioak, erabateko etenaldian den sektorea laguntzeko. Mugikortasun arloan, Labriteko igoera eta Baiona etorbidean moldaketak eginen dira, lehentasunezko bide moduan. Udal langileak telelanera moldatzeko ere inbertsioa eginen da, egoera berrietara udal lantaldea prestatuz. Azkenik etxebizitza arloan, behar berezietarako alokairurako 300 etxebizitza prestatzea eta zoru salmenta planteatzen du planak.

Joseba Asiron pozik azaldu da, plan honek ekidin egiten dituelako murrizketak, pasa den legegintzaldian utzitako egoera ekonomiko onari esker erantzuteko ahalmena dagoelako, kontsentsuz egin delako eta inflexio puntu bat izan delako harremanetan. “Espero dugu hemendik aurrera, hiriak behar dituen akordioetan, akordio zabaletan, marra gorriak desagertzea eta denak arduraz elkarren ondoan aritzea” adierazi du.


Azkoitiko adinekoek “osasun ona” dute, Hurkoak egindako inkestaren arabera

Hurkoa eta Adinberri fundazioetako eta Udaleko ordezkariak, gaurko agerraldian. (Anartz Izagirre)

65 urtetik gorako herritarren hauskortasun eta ahultasun egoera aztertu ditu Hurkoa fundazioak Azkoitiko Udalarekin eta Adinberri fundazioarekin elkarlanean, eta gaur, asteartea, ikerketaren emaitzak argitaratu dituzte Azkoitiko udaletxean egindako agerraldian. Bertan izan dira Bakarne Etxeberria Hurkoa fundazioko kidea, Janire Igoa Azkoitiko Udaleko Ongizate zinegotzia eta Rakel San Sebastian Adinberri fundazioko zuzendaria. Agerraldian eman dituzten datuen arabera, Azkoitiko bizilagunen %19,1ak 65 urte edo gehiago ditu, eta horietatik %9,8ak 75 urte baino gehiago. Hori dela eta, adinekoen bizi-kalitatea nahiz beren egoera eta behar sozialak ezagutu dituzte inkesta baten bidez.

Etxeberriak aurkeztu ditu ikerketaren emaitzak. Hark adierazi duenez, azterketaren helburua da Gipuzkoako adinekoen hauskortasunaren “argazkia ateratzea” eta hauskortasun egoeran dauden herritarren ezaugarriak antzematea. Adinekoen hauskortasuna zenbaterainokoa den jakiteko, haien osasuna, eguneroko jardueretarako dituzten mugak, harremanak sozialak nahiz ongizate emozionala aztertu dituzte, besteak beste.

Erroldaren datuen arabera, Azkoitian 65 urtetik gorako 2.200 pertsona baino gehiago daude, eta horietatik %20,59k menpekotasuna du. Hurkoa fundazioak 65 urtetik gorako 211 azkoitiarri egin die inkesta, eta horietatik 122 bakarrik bizi dira eta 89 lagunduta. Etxeberriaren arabera, Azkoitiko datuak “onak” dira oro har, baina hauskortasun egoeran dauden adinekoei “erantzuna” eman behar zaie. Osasunari dagokionez, herritarren osasuna “ona” da, eta 0tik 10erako eskalan bakarrik bizi diren herritarrek 7,3ko nota jarri diote beren egoerari; norbaitekin bizi diren herritarrek, aldiz, 7koa. Bakarrik bizi direnen artean, %2,5ak osasun egoera “txarra” edo “oso txarra” du, eta norbaitekin bizi diren pertsonen %9ak uste du beraien osasun egoera halakoa dela.

Ohiko ekintzak egiterakoan, galdetutakoen %82ak dio eguneroko jarduerak edo lanak egiteko duen gaitasuna “ona” edo “oso ona” dela, eta soilik %0,8ak uste du bere gaitasuna “ahula” edo “oso ahula” dela. Kudeaketa ekonomikoak edo legalak egiterakoan, berriz, %10ak aitortu du zenbait zailtasun dituela; etxeko lanak egiteko, %36ak du zailtasuna. Harremanei dagokienez, aldiz, 65 urtetik gorakoen %84 familiarekin egunero egoten da, eta %7ak senideekin ez du harremanik edo ez du gertuko senitartekorik. Bakarrik bizi direnen artean, %89 egunero ateratzen dira kalera erosketak egitera.

Bakarrik bizi direnen artean, galdetutakoen erdiak sentitu du bakardadea (%55,8), eta bakardadearen pertzepzioa askoz ere baxuagoa da norbaitekin bizi diren herritarren artean. Bizi-kalitateari dagokionez, berriz, 7,5eko nota jarri diote bakarrik bizi diren inkestatuek eta 7,4koa norbaitekin bizi direnek.

Etxeberriaren arabera, Azkoitian hauskortasun faktoreak dituzten herritarren kopurua ez da handia, baina adinean aurrera egin ahala, pertsonen hauskortasuna handituz doa: “Garrantzitsua da arlo indibidualean pertsonekin lan egitea, baina baita komunitatean ere. Herrian dauden elkarte eta taldeekin sare soziala sortzea beharrezkoa da, hauskortasun egoerak antzemateko eta gaiarekiko sentsibilizazioa sustatzeko”, nabarmendu du Etxeberriak.

Bestalde, Ongizate zinegotziaren arabera, Hurkoa eta Azkoitiko Udalaren arteko elkarlana “emaitzak ematen” ari da, eta “aurrerapausoak ematen jarraitzeko” laster beste proiektu bat martxan jarriko dutela nabarmendu du hark: “Urte gehiagoz bizi gara, hemengo gizon eta emakumeen bizi itxaropena Europako handienetarikoa da, eta horrek esan nahi du administrazioak zerbitzuak egokitzen joan behar duela guztion oinarrizko beharrak asetzeko”, azaldu du Igoak.

San Sebastianek adinekoen hauskortasun eta ahultasunen aurrean, Adinberri fundazioaren estrategiaren berri eman du agerraldian: “Adinberrin sei erronka identifikatu ditugu: prebentzioa eta osasunaren promozioa, etxeko arreta integrala, egoitzen eredu berrian lan egitea, Silver ekonomia, baliozko zahartzea eta gizarte kohesionatua lortzea”, azaldu du Adinberriren zuzendariak. Ildo horretatik, erronka horiei erantzungo dieten hainbat proiektu dutela eskuartean azaldu du San Sebastianek. Horrez gain, Hurkoa fundazioari eskerrak eman dizkio “egindako lan guztiagatik”.

‘Hauskor’ proiektua, laster

Hauskortasun egoeran dauden pertsonen errealitatea ezagutzeko azterlana egin ostean, Hurkoak, Adinberriren babesarekin, Hauskor proiektua jarriko du aurten martxan, diagnostikoan jasotako hainbat beharri erantzuna emateko. Hauskortasun programaren helburu orokorra da menpekotasun eta isolamendu arrisku egoerak antzeman eta horietan esku hartzea, hauskortasun testuinguruan dauden adin nagusiko pertsonak babestuz eta baliabide sozial eta komunitarioak bideratuz. Zentzu horretan, proiektuak aurreikusten du kolaboraziorako eragile sare bat sustatzea, udaletako gizarte zerbitzuekin eta inguruko beste eragile batzuekin lan egiteko, hala nola, farmaziekin, komertzioekin, eta elkarteekin.


Pastor: 'EAJ eta Sortu zeharka begira daude botoengatik'

Bestalde, Andoni Ortuzarren (EAJ) hitzetan, "eskatu izan diotena" egin du Sortuk, eta Antonio Basagoitiren ustez, Sorturen agiriak "ez du sinesgarritasunik".

Jose Antonio Pastor Bizkaiko PSEko idazkari nagusiaren hitzetan, "EAJ alderdia eta Sortu zeharka begira daude" botoen jabe nor egingo den ikusteko.

Pastorren esanetan, sozialistak ez dira "estrategia politiko horietan" sartuko eta ez dira ETAren munduko botoak bereganatzeko nazionalismoak abian jarritako "fronte nazionalen eztabaidetan" sartuko.

Demokratek eskatutako egin du Sortuk

Bestalde, Andoni ortuzar Bizkaiko EAJko presidentearen hitzetan, Sortuk "sinesgarritasun politikoa izateko baldintza moduan" demokratek "eskatu ziotena" egin du.

Sortu legeztatzeko "erabakia EAEko epaitegien esku ez egotea" deitoratu du Andoni Ortuzarrek. Auzitegi Goreneko 61. gelak hartu beharko du erabakia, eta errekurtsoa aurkezteko aukera balego, Auzitegi Konstituzionalaren esku geldituko litzateke. ETAren amaiera

Antonio Basagoiti EAEko PPko presidentearen hitzetan, atzo Frantziako iparraldean ETAko usteko lau kide atxilotu ostean, ETAren amaiera hurbilago dago.

Sorturen agiriaren harira, Basagoitik esan du ez duela "sinesgarritasunik". "Sorturen arazoa, kontrakoa frogatu arte, Batasuneko egituraren barne dagoela da. Sinesgarritasun handiago izango lukete sortutako mina onartuko balute, eta indarkeria ukatu baino gaitzetsiko balute.


Bihurtuz zu ez zarena

EGILEA: MADDI ETXEBERRIA OTAEGI

DOINUA: Itsasoari begira

Mozorroekin inguratu ta

bihurtuz zu ez zarena,

azal berrian aise uzten da

hegan joaten gure sena.

Inauterikin, ordea, ez da

bukatzen gure problema

ta nahiz erantzi Tolosarako

jantzita genuen dena

gure maskara gisa jokatzen

duena kentzen zailena


Behobia-Donostia lasterketan 25.000 korrikalarik parte hartu ahal izango dute aurten; maiatzaren 3an zabalduko da izena emateko epea


Areto futbol eskolen topaketa

Eguzkik antolatuta, areto futboleko taldeen topaketa egin zuten igande goizean.

Etxeko taldearekin batera, Antiguoko, Mondrate, Lauburu, eta Eskoriatzako gaztetxoek parte hartu zuten jai giroan egindako txapelketan.


Pascalek 'batasuna' eskatu du PDeCATek Puigdemonten egitasmoari babesa emateko

Igandera arte, PDeCATek Biltzar Nazionala egingo du; koordinatzaile nagusia, horrela, saiatu da erakusten ez duela zalantzarik Crida Nacional per la Republicarekin bat egiteko.

PDeCATen koordinatzaile nagusi Marta Pascalek "batasuna eta eskuzabaltasuna" eskatu du ostiral honetan, xede izanik alderdia "indartsua" izatea eta Carles Puigdemontek bultzatutako egitasmoarekin, alegia, Crida Nacional per la Republicarekin bat egitea.

Hala azaldu du Pascalek PDeCATen Biltzar Nazionalaren aurrean, gestio-txostenean; Kataluniako Biltzar Jauregian ari dira egiten, igandera arte.

Pascalen arabera, "alderdi indartsua izateko, denok batera joan beharko gara, sentsibilitate guztiak onartu beharko ditugu, elkarrekin batu beharko dugu; hori dena, eskuzabaltasunetik, errespetutik eta konpromisotik egin beharko dugu".

"Puigdemont presidentearen Crida batasunerako beste aukera bat da, eta, inolako zalantzarik gabe, horrekin bat egin behar dugu; baina hori guztiz bateragarria da jendearentzako eta herrialdearentzako erabilgarria den alderdi indartsu baten alde lan egiten jarraitzearekin", adierazi du Pascalek, Twitterren esan duenez.

Ahalegindu da erakusten zalantzarik ez duela

Crida Nacionalekin bat egiteko aldez aurretiko jarrera horren bidez, Pascal ahalegindu da erakusten ez duela zalantzarik Puigdemontek bultzatutako egitasmoarekin bat egiteko; azken horrekin duen harremanak tirabirak izan ditu.

Hain zuzen ere, PDeCATen Biltzar Nagusia ostiralean hasi da, baina alderdiaren buruzagitzarako borroka oraindik amaitu gabe zegoela ekin diote. Borroka horretan, Pascal eta hainbat kide kritikari aurrez aurre daude; Puigdemont eta horren gertukoak, adibidez, ez daude Pascalen alde. Kritikarien asmoa da koordinatzaile nagusia kargutik kentzea.

Gestio-txostenean (David Bonvehi eta Ferran Bel ere harekin izan dira, aurkeztu duenean), Pascalek esker oneko hitzak izan ditu Puigdemontentzat, Lluis Puig kontseilari ohiarentzat, eta preso dauden hiru buruzagientzat, alegia, Jordu Turullentzat, Josep Rullentzat eta Joaquim Fornentzat.

"Ez zaituztegu nahi etxetik hurbil, etxean nahi zaituztegu. Alderdi honek inoiz ez zaituzte utziko. Beti egongo gara zuen ondoan", esan du Pascalek; haren iritziz, PDeCAT "zentroko egitasmo politiko zabala da, konplexurik gabe independentista".


80 urteko gizon bat sastakatu du, ustez, 72 urteko beste batek Carcarko zahar-etxean

Lepoan eta sabelean zauriak ditu eta Calahorrako ospitalera eraman dute, larri. Bien bitartean, ustezko erasotzailea atxilotu egin dute.

80 urteko gizon bat sastakatu du astelehen honetan, ustez, 72 urteko beste batek Carcarko zahar-etxean, eta larri eraman dute Calahorrako ospitalera, lepoan eta sabelean zauriak zituela . Bitartean, 72 urteko ustezko erasotzailea atxilo eraman dute.

Nafarroako Foruzaingoa eta Guardia Zibila gaueko hamarrak aldera bertaratu dira erasoa gertatu den adinekoen egoitzara.

Zauritua larri eraman dute Calahorrako ospitalera, lepoan eta sabelean zauriak zituela. Ustezko erasotzailea, berriz, preso eraman dute, bere logelan aurkitu ondoren.


Yahoo!-k teknologia Txinako 'erraldoi' bati salduko dio

Estatu Batuetan Interneteko nagusietako bat izaten jarraitzen du baina asmoa dute indarrak bideo zerbitzuetan kontzentratzea. Bilaketa teknologoia beste baten esku utzi eta bideo zerbitzuetan lan egitea izango da estrategia, etorkizuneko apustu modura.

Garai baten Yahoo! liderra zen Interneten baina sare sozialen etorrerarekin erregetza galdu du gaur egungo alorrik puntakoenean. Aspaldi dabiltza Yahoo! saldu ala fusionatu guran baina oraindik ere pribilegiozko postua dauka Estatu Batuetan, batez ere albisteei eta kirol informazioari dagokionean. Publizitate kontuetan, adibidez, sarrera gehien dituen sareko enpresa da, Facebook eta gero. Mundu mailan nahi dute lidertza baina, eta Txinako bere sozioak, Alibaba delako enpresak, teknologia guztia erosi gura dio Yahoo!-ri Softbank, Blackstone Group eta Bain Capital enpresekin batera egindako eskaintza batekin.

Bideo zerbitzuetan interesa

Microsoft izan da historikoki Yahoo!-ren ezkongaia baina sekula ere ez dute elkar ulertzerik lortu. Hala ere, Bing bilatzaileak eta Yahoo!-renak teknologia bera darabilte eta emaitza berdinak erakusten dituzte. Etsai nagusia, historikoki, ordea, Google izan da baina borroka hori galdutzat emanda, bestelako zerbitzuetan egon da lanean Yahoo!, albisteetan eta informazioan sakonduz, estrategia nagusi moduan.

Orain begirada Internet bidezko bideoan dauka jarrita Yahoo!-k eta mota horretako zerbitzuetan sakontzea da helburua. Estatu Batuetan hasiko dira eta hango liderra izatea da helburua. Gainontzeko teknologia Txinako enpresa taldeari saltzea da posibleena.


EAJ: "Zumaiarrek erabaki dezatela hondakinak biltzeko sistema"

“Korrika eta presaka, hondakinen mahaian adostu ez zen sistema inposatu nahi du Bilduk” salatu du Oier Kortak EAJ-PNVren alkategaiak. Udal hauteskundeetan alderdi bakoitzak bere sistema zehaztu eta herritarrek erabakitzea proposatu du.

Oier Korta alkatetzarako hautagai jeltzaleak salatu du legealdia bukatzear dagoenean, Udalak, "hondakinen mahaian parte hartu zuen gehiengoari muzin eginez, korrika eta presak inposatu" nahi duela "adostutakoa ez den sistema", eta adierazi du:” Ez Bilduren bi legealditan, ezta aurreko legealdietan ere, ez dugu ezagutu herrian halako haserrea piztu duen beste gairik”.

Ildo horretan Kortak azpimarratu du: “bi urte betetzera goaz, hondakinak biltzeko sistemaren akordioa sinatu zenetik eta hamaika bilera, hara eta hona, eta denbora pasa ahala, adostutakoa gauzatu ezinezko akordioa zela jakinarazi zuen Udal Gobernuak eta bat batean abenduan, sistema berria martxan jartzea erabaki zuen”.

Hautagai jeltzaleak gogoratu du EAJko udal taldeak abenduan adierazitakoa. “Gaur egun, funtzionamenduari eta kostu ekonomikoei dagokionez, zehaztasunik jakin gabe jarraitzen dugu. Dakigun bakarra da, organikoak eta errefusa jasotzeko ibiliko diren bi edukiontzi motak txipa eramango dutela eta gaur egun daudenak baino edukiera txikiagokoak jarriko direla baina datu errealetan oinarritu gabeko inolako argudiorik gabe. Zergaitik bi urtetako paralisi honen ondoren Bilduk presaka inposatu nahi digu sistema berria? Zergatik Azkoitian eta Mutrikun herritarrek erabakitzeko aukera izan dute eta Zumaian ez?" galdetu du Kortak.

Zerrendaburuak bere kezka agertu du “korrika eta presaka inposatu nahi diguten sistema berria, Tolosakoaren kopia bat izango ote den”, eta horrek “benetako kezka ematen digu”. “Horregatik, eta Tolosan sortutako haserreagatik egokiena sistema berri hori bizi dutenen testigantza zuzena jasotzea litzateke” aurreratu du.

Amaitzeko esan du: “Maiatzaren 24ko hauteskundeetara aurkezten garenok aukera ezin hobea dugu, geure programen bitartez, gure herri eredua azaltzeko, eta izan daitezela zumaiarrak, gai honetan ere azken hitza emango dutenak. Hasieratik garbi izan dugu gaia, herriarekin landu behar dela eta ez herriaren aurka, adostasunarekin eta ez inposaketarekin. Horregatik, argi eta garbi diogu bosgarren edukiontzia defendatzen dugula baina ez gaur egun ditugunak baino ontzi txikiagoak. Ez dauka inolako zentsurik eta ez dugu nahi Zumaiako kaleak etengabeko eta berehala betetzen diren edukiontzien erakusketa zikin bat bilakatzea Tolosan gertatzen ari den bezala”.


Konstituzionala gaurtik aurrera hasiko da Sorturi buruzko helegiteak aztertzen

Auzitegiak ez dauka epe jakinik ezker abertzaleko alderdia legeztatu edo ez erabakia hartzeko. Sortuk azaroaren 20ko hauteskundeetan parte hartzeko, urriaren 7a baino lehen erabaki beharko luke Konstituzionalak.

Estatuaren abokatuak atzo aurkeztu zuen Espainiako Auzitegi Konstituzionalean Sortu ezker abertzaleko alderdiaren defentsaren babes helegitearen aurkako alegazioen idazkia, Fiskaltzak gaur aurkeztuko du —azkeneko egunean—, eta Konstituzionala gaurtik aurrera hasiko da gaia aztertzen, Sortu legeztatzeko edo ez erabakitzeko.

Ez dauka epe jakinik erabakia hartzeko baina, azaroaren 20an Espainiako hauteskundeak izango direla kontuan hartuta, baliteke azkar ebaztea. Alderdi hark azaroaren 20ko hauteskundeetan parte hartzeko, urriaren 7a baino lehen erabaki beharko luke Konstituzionalak.

Estatuaren abokatuak bere idatzian dio Sortu eta ETAren artean ez dagoela urruntzerik. "Ez da egon urruntze, arbuio eta gaitzespen adierazpenik".

Joan den marrtxoaren 23an Auzitegi Gorenak Sortu ez erregistratzea erabaki zuen, eta alderdiaren abokatuek horren kontrako helegitea sartu zuten Konstituzionalean maiatzaren 18an, legez kanporatzea "badaezpadakoa" izan delakoan.

Goreneko 61eko aretoko bederatzi epailek bat egin zuten Estatuaren abokatuak eta Fiskaltzak inpugnazioetan aurkeztutako tesiarekin; alegia, Sortu ezker abertzaleko legez kanpoko alderdien "segida" dela. Zazpi magistratu Goreneko gehiengoaren erabakiaren kontra azaldu ziren, eta boto partikularra eman zuten.

Sortuk aurtengo otsailaren 7an aurkeztu zituen bere estatutuak, Bilbon, Euskalduna jauregian egindako ekitaldian. Handik bi egunera joan zen Madrilera, Espainiako Gobernuko Barne Ministerioan erregistratzera.


«Gogoz hartu dugu aukera paregabe hau»

Junior mailako Munduko eskubaloi txapelketa jokatzen aritu dira Anne Artola eta Nora Kortaberria, Espainiako selekzioarekin. Atzo bukatu zen euren ibilia, final zortzirenetan Suediaren aurka galduta.

Aurreko astetik Moskun (Errusia) dabiltza Aiala Zarautz taldeko Anne Artola (Zarautz, 1996) eta Nora Kortaberria (Elgoibar, 1997), Espainiako eskubaloi selekzioarekin junior mailako Munduko Txapelketa jokatzen. Baina beraien abentura jada bukatu da. Atzo eguerdian Suediaren aurka lehiatu ziren final zortzirenetan, eta 29-13ko emaitzarekin galduta, txapelketatik kanpo geratu dira.

Taldeen faseko ligaxka jokatuz ekin zioten txapelketari joan den astean, C multzoan. «Aurreikuspenak aurreikuspen, partida bakoitza mundu bat da, eta bakoitza final bat bezala hartu genuen», adierazi dute Nora Kortaberriak eta Anne Artolak. Hasiera ona egin zuten Argentinari eta Egiptori irabazita, baina ondoren Alemaniaren eta Errumaniaren aurka porrota jaso zuten.

«Bagenekien lehenengo bi selekzioak [Argentina eta Egipto], Alemaniarekin alderatuta, errazagoak izango zirela». Alemaniako selekzioaren aurka aurretik ere neurtuak zituzten indarrak, eta «maila handiko taldea dela erakutsi digute». Errumania bera ere talde gogorragoa bezala ikusten zuten, eta lan gehiago egin beharko zutela haien aurka garaipena lortzeko.

Larunbatean jokatu zuten hasierako ligaxkako azken norgehiagoka, Kazajistan mendean hartuta. Ondorioz, hirugarren postuan bukatu zuten fasea, Errumaniaren eta Alemaniaren atzetik, eta final zortzirenetara sailkatu ziren; multzo bakoitzeko lehen lau taldeak lortu dute txartela. D multzoan bigarren sailkatutako Suediaren kontra egokitu zitzaion Espainiari kanporaketa, eta aurkariak gehiago izan ziren atzokoan.

Aiala Zarautz taldeko bi jokalarientzat estreinako aldia izan da Espainiako selekzioaren nazioarte mailako txapelketa bat jokatu dutena. «Aurretik ez dugu Europako Txapelketarik jokatu, ezta Munduko Txapelketarik ere. Lehen aldia izan denez, gogo handiz hartu dugu aukera paregabe hau». Oso gogoan dute Galizian partida bat jokatzeko deitu zituzten lehen aldia: «Hasieran, deiak harritu egin gintuen, baina pentsatzen hasita, selekzioarekin entrenatzeak gure ibilbidean izan zezakeen onuraz ohartu ginen. Baita dei hura gure lanaren fruitua izan zela ere».

Munduko Txapelketa jokatzen aritu den Espainiako taldean kide berri asko izan direla jakitera eman dute. «Beraz, talde giroa osatzea izan da erronkarik handiena. Hala ere, partidaz partida sentsazioak hobetzen joan diren heinean, talde giroa ere hobetzen joan da», adierazi dute Artolak eta Kortaberriak. Ekainaren erdialdetik daude kontzentratuta, eta egunerotasun horrek psikologigoki ere eragina izan duela azaldu dute, «baina hori oztopo bat izan beharrean, erronka izaten ari da».

Maila handia

Artolaren eta Kortaberriaren esanetan, «jokalari baten ametsa beti izaten da ahalik eta minutu gehien izatea», eta horretarako borrokatzen aritu dira. Dena dela, jakin bazekiten gainerako taldekideen maila handia dela, eta beren postuetan «kalitate handiko jokalariak» daudela. Era berean, «taldean berriak garenez, pixkanaka-pixkanaka entrenatzailearen [Sagrario Santana hautatzailearen] konfiantza ere irabazten joan gara, eta honek minutu gehiago eman dizkigu», azaldu dute.

Junior mailako Munduko Txapelketa punta-puntako lehia izaten ari da, baina horrek ez ditu ezustean harrapatu jokalari zarauztarra eta elgoibartarra: «Bagenekien zer izango genuen aurrean, eta inpresioa ez da hainbestekoa izan. Hala ere, talde batzuk ikusgarriak dira, eta haien jokoa ikusita, agerian geratzen da zer-nolako prestakuntza fisikoa zein taktikoa duten».

Bikoteak hiru selekzio ikusten ditu txapelketa irabazteko faborito nagusi gisa: Errusia, Danimarka eta Norvegia.

«Motxilan eramango dugu»

Biek ala biek Ohorezko Mailan jokatu dute aurten Aiala Zarautzekin. Horrek ere eskarmentua eman die Munduko Txapelketara begira. «Aurten lehen mailan jokatzeko aukera izan dugu, eta esperientzia berri horrek ikasteko aukera eman digu. Dena dela, Espainian dagoen maila ezin aldera daiteke beste herrialdetakoekin; batez ere, arlo fisikoan. Ondorioz, nazioarte mailarako jauzia handia izan da».

Aialarekin ezin izan diote mailari eutsi, baina egindako lana nolabait ere aitortuta geratu da, Espainiako selekzioan bi ordezkaritza izanda. «Emaitzei begira, taldea mailaz jaitsi da, eta gu selekzioarekin jokatzeko deituak izan gara. Azkenengo hau lanak emandako fruitutzat har dezakegu, baina benetako fruitua Zarauzko taldeak lortu duena da».

Kirol mailan ez ezik, elkarbizitzan ere asko ikasi dutela azaldu dute. «Ligak eskatu digun konpromisoagatik inoiz baino gehiago egon gara elkarrekin, egunero ez esatearren, eta aurrerantzean, hori guztia geurekin motxilan eramango dugun zerbait izango da».


Viscontik irabazi du Getxoko Zirkuitua

Italiarra izan da indartsuena azken kilometroetan, eta Danilo di Luca (Acqua&Sapone) eta Enrique Sanz (Movistar Team) txirrindularien aurretik nagusitu da.

Visconti izan da indartsuena azken kilometroetan, Txomintxu igoeran, eta Danilo di Luca (Acqua&Sapone) eta Enrique Sanz (Movistar Team) txirrindularien aurretik nagusitu da. Italiarrak bere taldeak egindako lana biribildu du.

Sailkapena:

1. Giovanni Visconti (Movistar Team) 3:56:112. Danilo di Luca (Acqua&Sapone) d.b.3. Enrique Sanz (Movistar Team) d.b.4. Jeremie Galland (Saur-Sojasun) d.b.5. Franco Pellizotti (Androni-Giocattoli) d.b.6. Danile Ratto (Liquigas-Cannondale) d.b.7. Carlos Betancur (Acqua&Sapone) d.b.8. Ivan Rovny (Rusvelo) d.b.9. Yonattan Monsalve (Androni) d.b.


ALBEren 35. urteurrenaren aurkezpena Algortan

Zorionak ALBE! Aurrerantzean, urteurrena ospatzeko hainbat ekitaldi prestatuko dituzte. Hurrengo HIRUKA astekarian horren berri izango duzue sakonago.


Anttoni,

( Isabel Zubillaga Huizi ) Zurekin ados nago. Denok zuk bezela jokatuko bagenu beste sistema berri baten beharrik ez legoke. Orain denetik gehiegi daukagu eta horrek sortzen digu arazoa, pilatzen diren zaborrekin zer egin. Ez litzateke hobe izango orain daukagun sistema hobetu, jendea berriz eta berriro kontzientziatu eta denori erakutsi zer daukagun jokoan? Nik hala uste det. Nahikoa izango litzateke zabor organikoarekin zer egin, denon artean adostea. Eta beste gauza bat. Udaletxetik deitu izan digute beste gaiengatik bileretara (Txotx denboraldia, e.a.) baina zabor bilketarengatik berriz ez. Orain egiten ari diren bileretan ikusi da atez ateko bilketa sistema berrian, gauza asko daudela erabaki gabe, baina sistema hau ezartzeko erabakia hartua dago. Gainera diru arazoak ere badira; izan ere, zenbaki ezberdinak agertzen dira. Nire ustez oraindik garaiz gabiltza gai garrantzitsu hau denon artean egokiago bideratzeko. Besterik gabe Anttoni, besarkada bero bat.


‘Bizi D’Elikatuz eta mugituz’ kanpaina aurkeztu dute elikadura eta jarduera fisikorako ohitura egokiak sustatzeko

‘Bizi D’Elikatuz eta mugituz’ kanpainaren aurkezpeneko irudia, gaur, Foru Aldundian

Elikadura eta jarduera fisikorako ohitura egokiak sustatzeko Bizi D’Elikatuz eta mugituz 2017 kanpaina aurkeztu dute gaur, Foru Aldundian, Donostian. Aurtengoa, sentsibilizazio kanpaina hau abian jartzen duten 12. urtea da eta oraingoan, 2 eta 10 urte bitarteko familiei dago zuzenduta. Elikadura eta jarduera fisikorako ohitura egokiak sustatzeko mahai oihaltxoa eta familian egiteko sukaldaritza osasungarriko tailerrak izango dira, aurtengo kanpainak ekarriko dituenak. Ordiziako D’Elikatuz zentroak, Foru Aldundiak, Ordiziako Udalak, Kutxa fundazioak eta gai horretan adituak diren hainbat profesionalen elkarlanetik abiatutako ekimena da.

Iñaki Iturrioz, Gipuzkoako Foru Aldundiko kirol teknikariak adierazi bezala, «gipuzkoarren osasuna eta bizi kalitatea hobetzea da kanpainaren helburu nagusia. Horren harira, «adin goiztiarretan eragiteak, prebentzioa bermatzen» duela azaldu du Leire Arandiak, Ordiziako D’Elikatuz zentroko zuzendariak.

Lanerako tresnak

Elikadura eta osasunari buruzko heziketa kanpaina hau aurrera eramateko familian egiteko sukaldaritza osasungarriaren tailerra antolatu dute. Bi tailer eskainiko dira; abenduaren 23an beata eta 30ean bestea, Kutxa Kultur-ek Tabakaleran dituen instalazioetan izango dira, 11:00etan.

Arandiak argitu duenez «gurasoak eta haurrak elkarrekin lanean jartzea eta beraien elikaduran fruta eta barazkiak noiz eta nola sartu ikastea dira helburuetako batzuk». Ormaiztegiko Kuko jatetxeko Iker Markinez sukaldariaren eskutik, familian sukaldatu eta sukaldaritzaz gozatzeko gomendioak landuko dira tailer horietan. Parte hartu ahal izateko, aldez aurretik izena ematea komeni da www.kutxa.eus weborrian.

Bestalde, banakako mahai ohial bat ere banatuko dute «aurrez jasotako mezuak gogoratu eta barneratzen joateko», gehitu du Arandiak. Izan ere, bizitza osasuntsurako hainbat gomendio agertzen baitira. Mahai oihalaren 3.000 ale inprimatu dira, haurren artean banatzeko.


Hildako gudariak omendu eta informazio panela inauguratu dute Zelaietaburun

Zelaietaburuko (Etxebarria) erresistentzia gunea berreskuratu eta memoria gunera igarotzeko azken pausoa eman du gaur goizean [martxoak 5] Ahaztuen Oroimena elkarteak, omenaldi bategaz. Zelaietaburun hil ziren eta borrokan jardun zuten gudari eta milizianoak izan dituzte gogoan, eta bertan gertutakoa jasota geratu dadin, eta bertara doazenek han gertatutakoa errazago ulertzeko aukera izan dezaten, panel informatibo bat ere inauguratu dute.

Ahaztuen Oroimenako Patxi Ibarzabal azalpenak ematen.

Gehienak oinez joan dira omenaldira, Artibai Mendigoizale Taldeagaz eta ETX kultur elkarteagaz batera Ahaztuen Oroimenak antolatutako ibilaldian. Beste batzuk, ostera, autoan hurreratu dira gunera.

Oinezkoek 09:00etan irten dute Markina-Xemeindik eta 09:30ak aldera batu dira Etxabarrikoekin Beide baserriaren parean. Euria izan dute ibilbidearen lehen zatian, baina Akarregin aterkiak gorde egin ahal izan dituzte eta ateri izan dute falta zitzaien bide osoan. Omenaldian ere haize zakarra egon arren, euririk ez du egin.

Indarrak berreskuratzeko, salda beroa, txorizoa, sagardoa eta gazta eskaini dizkiete Ahaztuen Oroimena elkartekoek Zelaietaburuko omenaldira batutakoei. Eta ekitaldiari ekin diote ondoren.

Erreparazioa. Patxi Ibarzabal Ahaztuen Oroimena elkartekoak aurrekariak azaldu ditu. Zelaietaburuko gainean, gipuzkoarako begiratokian lubakia egin zuten gudari edo milizianoek 1936ko irailaren bigarren hamabostaldian, eta egun batetik bestera utzi behar izan zuten posizioa.

Gudari eta milizianoek egindako lubakian hiru gorpuzkin deshobiratu ziren, 2016ko martxoan eta apirilean, baina zoritxarrez ezin izan direla nortzuk diren jakin azaldu du Ibarzabalek. “Hemen aurkitutako hiru gudari horiek hemen gertatutako mugimendu guztiaren adierazgarri dira”, adierazi du, eta 36ko kolpeak eskubideak hurratutako denek erreparaziorako eskubidea dutela azpimarratu. “Giza eskubideak denentzat berdinak badira, hemen 80 urtez hobiratuta egon direnentzat are gehiago”. Eta hori guztia ez ahazteko informazio panel bat jarri dute bertan.

Mertxe Lejardi Gabilondo Zelaieta baserrikoak bistaratu du informazio panela.

Lurren jabe eta auzotarren borondate ona, eta auzolanean jardun dutenen prestutasuna eta lana eskertu dituzte Ahaztuen Oroimena elkartekoek, eta Mertxe Lejardi Gabilondo Zelaieta baserrikoak bistaratu du 36ko gerrako gertakariak eta aurkikuntza azaltzen dituen panela.

Etxebarria, Ondarroa, Markina-Xemein eta inguruetako herritarrez gain, Etxebarriko udal ordezkariak ere egon dira Zelaietaburun. Jesus Iriondo Etxebarriko alkateak eta Karmelo Ibarluzea eta Kepa Kastillo zinegotziek ere bat egin dute ekitaldian.

Bertsoekin eta aurreskuagaz osatu dute omenaldia.


Herriaren izena koadroetan defendatuko dute

Iazko ekitaldia bertan behera geratu ondoren, asteburu honetan hasiko da Gipuzkoako Herriarteko Pilota Txapelketa. Oiartzuarren aldetik, palistak izango dira txapelaren bidea urratzen lehenak. Etzi neurtuko dituzte indarrak Olaberriaren kontra; goierritarrek duela bi urte eraman zuten txapela.

Joseba Azpiroz, palista izateaz gain, taldeko ordezkaria da. Berarekin batera arituko dira Orkatz Argote, Iker Mujika, Aitor Leonet, Mattin Kazabon eta Jon Irigoien. «Ziurrenik, jokalari gehien dituen taldea gara», esan du Azpirozek. Astebururo lauk bakarrik jokatuko dute, gomazko pilotarekin pala motzean, eta larruzkoarekin paletan; beharraren eta egoeraren arabera osatuko dituzte bikoteak.

Palistak jo eta ke ari dira entrenatzen.

Azaldu duenez, kanporaketara ez dira %100ean iritsiko, lesio eta lan kontuak direla medio. Hala ere, kanporaketa irekia espero dute, inor gutxietsi gabe. «Gutxi gara palaren munduan, eta guztiok elkar ezagutzen dugu: talde gogorra da Olaberrikoa». Oiartzuarren helburua txapelketa irabaztea da, baina dibertitzearena jarri dute horren gainetik.

Esku huska dabiltzanak, berriz, jo eta ke ari dira lanean. Oraindik aste pare bat falta zaizkie lehian hasteko, eta dena fintzen ari direla oraindik esan du Asier Retegi ordezkariak. Azkoitia dute zain, eta esku huska ari direnek ere, lehenengo partidak Madalensoron jokatuko dituzte. «Kanporaketaz kanporaketa joan nahi dugu, ahal den guztia emanda», adierazi du Retegik.

Jakinarazi duenez, pilotari batzuk eskuetako arazoekin ibili dira, baina hilabete inguru daramate zainduz, herriartekoan pentsatzen. «Denak topera egoteko itxaropenarekin gaude. Egia da oraindik batzuk justu samar dabiltzala».

Senior, gazte eta kadete mailetako partidak jokatzen dituzte, eta oraindik ez dute zehaztu nork jokatuko dituen. «Hiru talde orekatu aterako ditugu. Bakoitzak bere postua irabazi beharko du», gaineratu du Retegik. Taldearen harrobiak fruituak ematen ditu.

Azkoitia da txapel gehien bildu dituen taldea, baina oiartzuarrak ez ditu haren izenak kikilduko: «Badaukat esperantza zerbait egiteko, talde polita daukagulako. Aurkari guztiak errespetatu behar dira. Ez dut gezurrik esango: tokatzen zaiguna tokatzen zaigula, aurrera egiteko aukerak baditugu. Ez dut ikusten inor baino gutxiago garenik. Baina ez dugu gure burua irabazletzat jotzen».


Beste hamar urtez Maxurrenean

Guardia Zibilak beste hamar urterako luzatuko du Leitzako Maxurrenea eraikinaren alokairua, Jorge Fernandez Diaz Espainiako Barne Ministroak atzo Leitzan esan zuenez. Jabeak herriari utzi zion eraikina, kultur erabileretarako; Nafarroako Gobernuak Barne Ministerioaren esku utzi zuen.


14 Bekokale bidea itxita

Lasarte-Oriako Udalaren Hirigintzako Departamentuak jakinarazten du Bekokale Bidea itxi dela, kiroldegiaren paretik Bekoerrotako bidegurutzeraino.

Espainiaren Iparraldeko Konfederazio Hidrografikoak sustatuta, Lasarte-Oria-Hernaniko ur zikinak bulkatzeko hodiaren lanak direla eta, ematen da kalearen itxiera. Obrak burutzeko epea hilabetekoa da eta urriaren 14an lanak amaitzea aurreikusten da.

Ordezko bideak

Loidiko tuneletik anbulatoriorantz joateko, Beko Errota Kaletik egingo da eta erdialdetik Loidiko tunelera joateko ibilbidea, Kale Nagusia-Goikale-Loidi izango da.

Lasarte-Oriako Udalak barkamena eskatu nahi du sortu daitezkeen eragozpenengatik.


"Ezin da gehiago eskatu; sekulako saria da goren mailan jokatzea"

Ohorezko Mailan ariko da Gernika-Bizkaia saskibaloi taldea datorren denboraldian. Ane Mugira da taldeko kapitaina, eta, igoera lortuta, oso garai gozoan bizitzen ari direla onartu du.


“Erosi dugu, betirako gurea izanen den leku bat ukaiteko”

Maia Iribarne eta Kamila Gratien. Donibane Garaziko gaztetxeko kideak

Donibane Garazin gaztetxe bat izanen da uda honetan, egoitza bat erosi baitute mailegu bat eginez. Euskararen presentzia bermatu nahi dute turismora bideratua den karrikan.

Donibane Garaziko Zitadelako karrikan egoitza txiki bat erosi dute gaztetxea egiteko, 60.000 eurotan. Prezioaren parte bat inguruko elkarte eta komertzioek eman die, eta beste partearentzat mailegu bat egin dute. Zorrak kitatzeko, Helloasso atarian diru bilketa abiatu dute (Garaziko Gaztetxea bilatu behar da).

Zergatik behar da gaztetxe bat Donibane Garazin?

MAIA IRIBARNE: Gaztetxe bat behar da Garazin, bistan dena! Badira hamabi urte Garaziko gazteek ez dutela gunerik elkartzeko eta bertan nahi dutena sortzeko. Ene ustez, biziki inportantea da ere euskarak leku bat ukan dezan, zeren eta egia erran Garazin ez da existitzen espaziorik non gazteek askatasun osoz nahi dutena antolatzen ahal duten euskaraz. Gazteen bizilekurik ez da, obligatuak gara kontsumitzera joatera tabernetara edo beste lekuetara.

Talde bat ukan duzue halere azken urteetan. Zer egin daiteke egoitzarik gabe?

KAMILA GRATIEN: 80ko hamarkadatik bada gazte dinamika bat Garazin, eta hori transmititu da. Azkenean, gelarik gabe aski mugatuak gara; zerbait antolatu nahi dugularik horretan da muga. Eskuin-ezker gelak alokatzen ditugu gure ekimenak egiteko.

M.I. : Pena da, zeren horren ondorioz mugatzen gara gaualdiak antolatzera, bestak edo kontzertuak antolatzera. Bikaina da, baina ez digu uzten hainbesteko askatasunik beste aktibitate mota baten antolatzeko; nahi dugun tailer edo eztabaidarako mugatuak gara, ez baitugu espresuki horretarako egoitzarik alokatuko, kristoren dirua suposatzen baitu. Alokatzen dugularik behar dugu sosa sartu gela ordaintzeko…

Diruak halako mugak ekartzen baditu, zergatik deliberatu duzue mailegu bat egitea?

M.I. : Eztabaida luzeak ukan ditugu horren inguruan. Azkenean, ohartu gara errealitatea den bezalakoa dela: Garazin egoitzarik ezin dugu ukan. Herriko etxeak beti hitzematen du baietz, ukanen dugula, baina hamabi urtez ez dugu deus ukan; ez dakit balio duenez beste hainbeste denboraz goaitatzea… Donibane Garazin, gainera, etxe guztiak pertsona berek kontrolatzen dituzte, eta biziki zaila da leku baten lortzea. Beraz, erosteko hautua egin dugu betirako gurea izanen den leku bat ukaiteko, belaunaldiz belaunaldi transmitituko duguna. Hor bederen segur gaude horrek iraunen duela. Euskarazko aktibitateek ukanen dute merezi duten lekua Garazin; gainera, karrika hori arrunt turismoak jana du. Mailegua da erosteko atzeman dugun manera bakarra. Ahal bezain mailegu ttipia egin dugu ahal bezain fite ordaintzeko. Lehenik, kristoren lana egin dugu mezenasgo kanpaina bat eramanez Garaziko elkarte eta komertzio desberdinetan.

K.G. : Orain, crowfunding kanpaina bat ere hasi dugu. Helburua da denek elkarrekin eros dezagun, denena izan dadin. Bestalde, mailegua ordaintzeko gaztetxekoak eta ingurukoak engaiatu gara hilabetean hamar euro ematera, urte batzuez, segurtasun bat ukaiteko. Crowfunding-arekin xedea da urte kopuru hori ttipitzea, ahal bezain goiz osoki gurea izateko.

M.I. : Tristea da guk erosi behar dugula, leku publiko bat denez eta herriarentzat den espazio bat izanen denez.

K.G. : Inguruko gaztetxeetan entzuten dugularik alokatzen dutela haien gela ez dakit zenbat urtez eta jakinez galtzen ahal dutela edonoiz…

Handia da mezenasgo kanpainan bildu duzuen diru zama.

M.I. : Zinez joan gara den-denengana. Pasa ditugu egunak horretan: txostenak uzten, xedea esplikatzen, erranez euskaraz antolatuko diren aktibitateen bizi espazio bat izanen dela, ez dela izanen besta gune bat… Karrika horretan anitzek hori zuten kezka, baina beste helburu batzuk ditugu. Iduri zait anitzek goaitatzen zutela halako zerbait; xahar anitz biziki kontent ziren gu euskaraz entzutearekin bakarrik. Egia erran, gutxik ez dute eman.

Turismora bideratua den karrika batean da egoitza. Horrek zuen askatasuna mugatu lezake?

K.G. : Turista bat karrika horretan pasatzen delarik zer ikusten du? Ez du batere errealitatea ikusten. Artileak saltzeko, bonetak… Ostiralero elkartzen gara bilkurak egiteko, leihoak irekiak dira, jendeak gelditzen dira eta entzuten dituzte gazteak euskaraz mintzatzen. Errealitate hori erakustea ere biziki inportantea iruditu zaigu. Besta egiteko bai, mugatua da; hastapenetik argi izan dugu ez genuela horrentzat erosiko. Baditugu beste anitz proiektu, eta besta izanen da, baina gela bat alokatuz edo okupatuz…

M.I. : Biziki inportantea da karrika horretaz birjabetzea eta gureganatzea; arrunt saldua eta bakarrik turistentzat da karrika hori. Herriak behar du zerbait egin herriarentzat ere, herriaren bihotz horretan.

Gaztetxea bera okupatzea ez ote zen hautu bat?

K.G. : Batek ez du bestea kentzen.

M.I. : Hori da. Zinez nahi dugu argi geldi dadin: ez da erosten baitugu, bankuen logika horretan eta, okupazioa baztertzen dugula, batere! Eztabaida luzeen ondotik adostu dugun xedea da hau, baina horrek ez du baztertzen beste espazio mota bat behar badugu beharbada okupatuko dugula, edo herriko etxeak utziko digula…

Zerbait baduzue gehitzeko?

M.I. : Biziki kontent gara, proiektuak ilusio anitz sortzen baitu. Norbaitek nahi badu bertan bere tailerra proposatu, jin dadila gogotik.


Inhar Urruzunok irabazi du Harri Txikien Euskadiko Txapelketa, Aian

Harri-jasotzaile ondarrutarrak erdietsi du harri txikien Euskadiko txapela nagusitasun osoz. Urruzunok 11.537,5 kilo jaso zirtuen guztira, bigarren sailkatu Urtzi Telleriak baino 2.500 kilo gehiago; Telleria lehena izan zen 80 kiloz azpikoen maila. Bost harri jasotzaile lehiatu ziren atzo arratsaldean Aiako probalekuan, eta hurrenez hurren, 125 kiloko errektangularra, 125 kiloko zilindroa, 112,5 kiloko kubikoa eta 100 kiloko bolarekin aritu ziren lanean, bakoitzarekin hiru minutuko saioan. Urruzuno lortu zuen asoaldi gehien harri guztiekin.

Jarraitu albistea irakurtzen Sasoian.info webgunean.


Geuria | 2014-2019 | Ibilbidea eta mugarriak

> 2014. URTEA

KOMUNITATEA

2012-2014 herri bilerak Arrigorriagan, Galdakaon eta Basaurin

Hego Uribe eskualdeko euskaldunon datu basea osatzen hasi

KOMUNIKABIDEA

+ GEURIA. Hego Uribeko herri komunikabidearen paperezko edizioaren kaleratzea

+ GEURIA.NET. Atari digitalaren sorrera

PROIEKTUA

Basauriko Udalaren babesa

> 2015. URTEA

KOMUNITATEA

Hileroko bilerak

PuntuEus komunitatearen parte

KOMUNIKABIDEA

+ GEURIA.EUS. .net domeinutik .eus domeinura

+ PAPEREZKOA I. URTEA

Korrika 20 Berezia

Hauteskundeak Berezia

GEURIA logotipoa zehaztu

PROIEKTUA

Doako harpidetza

Banaketa kanpaina

> 2016. URTEA

KOMUNITATEA

+ SARE SOZIALETAN ERAGIN

#HandiEgitenGaituena bideo bilduma

Bideo karratuak

KOMUNIKABIDEA

+ PAPEREZKOA II. URTEA

12 orrialdetik 16ra, Edukiak herrika antolatu, Paper aldaketa

+ GEURIAK 2 URTE BEREZIA

Komunitateari protagonismoa ematen dion paperezko edizio monografikoa

PROIEKTUA

Arrigorriaga, Galdakao, Ugao eta Zaratamoko Udalen babesa

Tokikom – Tokiko Komunikabideen Bateraguneko bazkide egin

> 2017. URTEA

KOMUNITATEA

+ GIZARTERATZE JARDUNALDIAK. Bilera irekiak Arrigorriaga, Basauri, Galdakao eta Ugao herrietan. Guztira 30 lagunen hausnarketa Geuriaren inguruan

KOMUNIKABIDEA

+ PAPEREZKOA III. URTEA

16 orrialdetik 32ra

Geuria Txiki umeentzako jokoak

Zuztarluze gazteentzako jokoak

Komunitatea atala

Kolaboratzaile berriak

+ 1937KO BONBARDAKETAK BEREZIA. Bonbardaketen 80. urteurrenaren harira, paperezko edizio monografikoa

+ SEMAFOROA BERDE KANPAINA. Hego Uribeko euskara ulermenaren datuak jasotzen dituen kanpaina

+ GEURIA.EUS BERRIA. Erabilgarritasuna, karga-denborak eta praktikotasuna hobetzen atari digitala

PROIEKTUA

Bizkaiko Foru Aldunduaren eta Eusko Jaurlaritzaren babesa

Tokikom Sariak. Eduki Onenari Sarian finalista

> 2018. URTEA

KOMUNITATEA

Euskaraldia Hego Uribe

KOMUNIKABIDEA

+ PAPEREZKOA IV. URTEA

Komunitate atal berritua

Hitz Bitan atala

Zuztarluze atal berritua

+ BERBA ETA IRUDIA BEREZIA. Zinema, antzerkia eta telebista. Basauriko antzerki eskolatik ‘Handia’ filmeraino

+ GORA SAN FAUSTO! DOKUMENTALA. 1968-2018. Basauriko San Fausto jaien historia jasotzen duen dokumentala

PROIEKTUA

Etxebarri eta Zeberioko Udalen babesa

+ TOKIKOM SARIAK 2018. Eduki Onenari Saria eta Portada Onenari Sarian finalista

> 2019. URTEA

KOMUNITATEA

Sare sozialetan eragin

KOMUNIKABIDEA

PAPEREZKOA V. URTEA

M8 BEREZIA

HIRU BURUKO MUNSTROA DOKUMENTALA

PROIEKTUA

Babesle-Iragarle figura sortu

Tokikom jardunaldien antolakuntza


Azken orduetan hamasei kasu berri baieztatu dituzte eskualdean, horien erdiak baino gehiago Zarautzen

Atzo egindako PCR eta antigeno proben emaitzak kaleratu ditu Eusko Jaurlaritzako Osasun Sailak. Urola Kostan hamasei emaitza positibo izan dira, duela astebete baino hamar gehiago. Dena den, batez ere Zarautzek markatu du alde hori: atzoko probetan bederatzi kasu positibo detektatu dituzte han, herenegun bezainbeste. Azken zazpi egunetan gora egin du herri horretan atzemandako kasuen kopuruak, baita 100.000 biztanleko hamalau eguneko tasak ere: 98,51koa zen aurreko ostiralean, eta 171,33koa da gaur.

Azkoitian, Azpeitian eta Zumaian ere izan ziren emaitza positiboak atzokoan. Hain zuzen, hiru kasu baieztatu zituzten Azkoitian, eta bina Azpeitian eta Zumaian. Zarautzek bezala, eremu horian jarraitzen dute hiru herri horiek ere: intzidentzia tasa 83,45ekoa da Azkoitian, 210,25ekoa Azpeitian eta 101,76koa Zumaian. Eskualdeko udalerrien artean, Azpeitiak dauka kasu metatuen tasarik altuena.

Orio da Urola Kostan horiz margotuta dagoen bosgarren herria, baina ez dute kasu berririk detektatu azken orduetan. Dena den, 130,46koa da hango intzidentzia tasa. Aian, Aizarnazabalen, Beizaman, Errezilen, Getarian eta Zestoan ere ez dute kasurik atzeman atzoko probetan.

COVID-19a atzemateko 9.198 proba egin zituzten atzo Hego Euskal Herrian. Aurreko astean baino 54 emaitza positibo gehiago izan ziren atzokoan, alegia, 447. Bizkaian 196 kasu zenbatu zituzten, Gipuzkoan 138, Nafarroan 67, Araban 44 eta, beste lurralde batzuetan, bi. Atzoko probetan, beraz, positibotasun tasa %5,2koa izan da Araban, Bizkaian eta Gipuzkoan; Nafarroan, aldiz, %3,5ekoa.

Osakidetzako erietxeetan 230 lagun daude COVID-19ak jota, eta horietatik 41 atzo ospitaleratu zituzten. 95 dira Zainketa Intentsiboen Unitatean daudenak.


Bermeok irabazi du II. J.A. Camiruaga Cami eta XVII. Jon Sasieta Bilbao Memoriala

20 minutu, hamahiru segundo eta hemeretzi ehuneneko denboragaz nagusitu ziren atzo bermeotarrak. Kaiku sailkatu zen bigarren bost segundo eta hamazazpi ehunenera, eta Ondarru hirugarren geratu zen. Ondarrutarrak irabazleengandik 21 segundo eta 82 ehunenera amaitu zuten estropada.

Argazkia: Bermeo Arraun Argazkiak

Eskualdeko beste arraun taldeei dagokienez, Elantxobek 22 minutu, hamazazpi segundo eta 35 ehunenetan burutu zuen proba, eta hamaseigarren sailkatu zen. Haren atzetik geratu zen Bermeo-Mundaka trainerua, 22 minutu, 29 segundo eta 72 ehuneneko denboragaz.

Bestalde, emakumezko hiru traineruk lehiatu zuten atzoko memoriala, eta Deustu izan zen hiruretan onena. Irabazleak hamahiru minutu, hamabost segundo eta 71 ehuneneko denbora markatu zuen. Harengandik bost segundo eta 69 ehunenera sailkatu zen Portugalete bigarren, eta Lea Artibai izan zen azkena, hamalau minutu, hogei segundo eta 64 ehuneneko denboragaz.


Ander de Luis txapeldun!

“Bazen ordua irabazteko, eta ibili eta ibili ondoren, azkenean lortu dut”, dio pozik Ander de Luis korrikalariak; izan ere, domekan Urduñako lasterketa irabazi zuen plazentziatarrak, 49 minutu eta 15 segundoko denbora eginda.

“Oso ondo” ikusi zuen bere burua Ander de Luis korrikalariak Bizkaiko lasterketan. 12 kilometroko ibilbidea izan zuen aurrez aurre, “lau samarra” haren hitzetan. “Arriskatu egin nuen hasieratik. Bakarrik joan nintzen eta inor ez zen atzetik etorri. Oso fuerte hasi nintzen eta oso fuerte bukatu. Giro ederra egiten zuen, gainera, korrika egiteko”, kontatu du.

80ren artean, lehena

80 lehiakideren artean lortu zuen lehen postua. Bigarren iritsi zen korrikalariari bi minutu inguruko aldea atera zion.

Urduñakoa eginda, Bizkaian du, baita ere, hurrengo hitzordua De Luisek: Basaurin. 11 kilometroko lasterketa izango da hura, “Urduñakoaren antzerakoa, lau samarra; 450eko desnibel positiboa dauka”, kontatu du. Domekan lehiatuko da.


C.C. BURUNDA TxE

Aste bukaera ona gure txirrindularientzat.

Eskoletako neska mutilak Artikan izan zuten lasterketa Larunbat arretsaldean eta bikain hibili ziren bai ginkana bai lasterketetan.

Kadeteek bi lasterketa izan zituzten. Larunbat arratsaldean Arronizen NKJ bigarren lasterketa jokatu zen eta bertan Unai Aznarrek 6ª eta Iker Mintegik 25ª amaitu zuten, lasterketa gogorrean

Igande goizean berriz Abadiñon gaztetxoak sariko bigarrengo lasterketa jokatu zen eta hemen ere beste lasterketa gogor batean Iker Mintegik 34ª eta Jonathan Felix Vegak 117ª bukatu zuten.

Juniorrek berriz Zangotzan izan zuten lasterketa Igande goizean eta hemen Ailetz Lasak 6ª, Iñigo Fernandezek 10ª, Hodei Ziak 35ª eta Josu Jakak 40ª,taldeeka 7ª geratuz.

ZORIONAK ETA ANIMo DENEI!!!!! !


Euskal Billeraren haur danborradan izena emateko epea zabalik da

2015eko haur danborradan parte hartzeko asmoa duten neska-mutilek, izena eman dezakete jada. Euskal Billera elkartetik (Mari kalea) Azaroaren 17 eta 18an, 19:00etatik 20:00etara, pasa daitezke.


Bertso-afaria antolatu dute gaztetxearen 18. urteurrena ospatzeko

Unai Gaztelumendi eta Julio Soto izango dira, zapatuan, Elgetan; izenematea zabalik da Haizea tabernan.

Martxoaren 22an beteko ditu 18 urte Elgetako gaztetxeak. Aurten, zapatua izanik urteurreneko egunean bertan egingo dute ospakizuna. Triki-poteoa (20:00etan), eta bertso-afaria (22:30ean) antolatu dituzte. Menua da sarrerakoak, entsalada, oilasko izterrak brasan, postrea eta kafea. Ondotik Unai Gaztelumendi eta Julio Soto ariko dira bertsotan. Prezioa 15 euro da eta izenemate epea zabalik da Haizea tabernan barikura arte.

Auzolanerako deia goizerako

Aurreko urteetan moduan eta urteurreneko ekitaldien barruan txukuntze lanak egiteko auzolanerako dei egin dute gaztetxetik. Hala, zapatuan, goizean zein arratsaldean, garbiketa, margoketa eta konponketa lanak egiteko hitzordua egin dute; 10:00etatik 14:00etara eta 16:00etatik 19:00etara.


Doctor Deseo, Esne Beltza eta Reincidentes, asteburuko agendan

Mursego, Ze Esatek! eta Betagarri ere lanpetuta ibiliko dira datozen egunotan.

Asteburuan bete betean sartuta, gaur gure agertokietan izango ditugun zuzenekoak errepasatuko ditugu Gaztean. Ez zaigu planik faltako!

LARUNBATA

Doctor Deseoren 'Busco en tus labios. Lo mejor del Deseo' bira Atarrabiara iritsiko da bihar. Bestalde, Mursego Azkoitian izango da, eta Ze Esatek!, berriz, Azpeitian. Esne Beltzak emanaldi berezia antolatu du Donostiako Kursaal jauregian, Gora! diskoan parte hartu duten zenbait artista gonbidaturekin (Fermin Muguruza eta Mala Rodriguez, besteak beste). Ordizian ere hitzordu berezia izango dugu Udaberria Martxan jaialdian, Betagarri eta McOnak taldeekin. Azkenik, Reincidentesen zuzenekoa hartuko du Gasteizko JimmyJazz aretoak.


Bixi-Bixi Beneditarren dokumentazio gunetik zuzenean

SEGURA // Gaur, 12:05ean hasita, Segura Irratiko Bixi-Bixi irratsaio berezia egingo dute Lazkaoko Beneditarren Fundazioko Dokumentazio gunetik zuzenean. Ordu beteko saioan, Juan Joxe Agirre zuzendaria eta Miren Barandiaran Dokumentazio Zentroaren arduraduna izango dituzte lagun hartuta; bertan egiten duten lana ezagutzeko aukera izango da.


Lurrak berriz astindu du Iran

2003ko abenduan Bam hirian gertatu zen bezala, lurrikara batek gogor astindu zuen atzo Iran. Zarand hirian gertatutako astinduak 6,4 graduko indarra hartu zuen Richter eskalan, eta lehen datuen arabera, 500dik gora izan daitezke hildakoak. Hainbat herri erabat suntsituta geratu da; tartean, argazkian ageri dena, Hotkan.


Gizon bat atxilotu zuten asteartean Areetan, ustez, droga saltzeagatik

Getxoko Udaleko iturriek jakitera eman dutenez, R.H.H. 42 urteko gizona atxilotu zuen joan den asteartean Udaltzaingoak, ustez, Areetako taberna batean bezero bati droga saltzen ari zitzaiola. Atxiloketa unean, kokaina 25 dosi atzeman zizkioten eta, ondoren, bere etxean egindako miaketan, beste kokaina 40 dosi eta hatxisa aurkitu zituzten. Baita osagai hauek pisatzeko balantza eta dirua ere. Jadanik epailearen aurrera eraman dute gizona.

Udaltzainek burututako ikerketen emaitza da atxiloketa. Hasiera-hasieratik susmoak piztu zituen Leioan bizi den gizon honek, bere jokaeragatik. Ondorioz, Areetako taberna alboan zaintza egin eta, ustez, bezero bati droga saltzen ari zitzaion une berean atxilotu zuten udaltzainek. R.H.H.k, 42 urtekoa eta Leioako auzokidea, aurrekariak ditu ondarearen aurkako delituengatik. Epailearen aurrera eraman zuten joandako asteartean.


Lehenbiziko gerra, norbere buruaren aurka

Prestaketa militarra ez ezik, ideologikoa ere Kandil mendietan ematen du PKK-k. Gerrillariek eta zibilek jasotzen dituzte ikastaroak; batasun ideologiko hori da, hain zuzen, mugimenduaren giltzetako bat.

Gau beltzean, bide bazterrean geratu da emakumezko gerrillaren autoa. Zuhaitz artetik, esku-argi baten errainua agertu da dardarka, eta, haren ondotik, zibil jantzitako emakume bat. Erreka ertzetik, kanpalekura eraman du gerrillari taldea: Sehit Silan akademia dago han. Kandil mendiaren behealdean daude, herrixka batzuen arteko basoan; gune zibilen babesean dago, eta, beraz, oihalezko etxolak ez daude goian bezain ezkutatuta.

Erdian, kanpadenda urdin bat du bisitariei aterpea emateko, eta, zuhaitzen artean, kamuflatuago dauden etxola txiki gehiago; haietan PKK-ko koadroek egiten dute lo. Denda nagusiaren inguruan hainbat bonbilla daude piztuta, eta suaren gainean teontzi bat ari da borborka. Hamarren bat gerrillari eta beste hainbeste zibil dabiltza bertan; batzuk sutondoan, eta besteak mahaian kontu kontari. Zibilak Maxmurtik etorritakoak dira, PKK-k kontrolatzen duen errefuxiatu gunetik; hilabeteko prestakuntza jasoko dute hemen.

Silan Cele arduratzen da irakaskuntzaz. «PKKrentzat, prestakuntza hasiera-hasieratik izan da zutabe nagusietako bat», azaldu du: «Mugimendu gisa arrakasta izan nahi baduzu, garrantzitsua da zure koadroak sortzea, zure militanteak. Jendearen buruan eragiten duzun aldaketaren araberakoa izango da iraultzaren arrakasta».

PKK Kurdistango Langileen Alderdia Turkiako unibertsitate giroan sortu zen, 1960ko hamarkadan, Ipar Kurdistango ikasle batzuen eskutik. Kutsu intelektual nabarmena zeukan, beraz, hasieratik; baina ez zetorren bat garai hartako gizartearen zati handienarekin. 1980ko estatu kolpetik eta, bereziki, borroka armatuari heldu zionetik aurrera, landa guneetako kide ugari batu zitzaizkion askapen mugimenduari, eta bi maila bereizten hasi ziren PKKren barruan. Mendiko herrixketatik heldutakoak sendoagoak ziren gorputzez, eta hobeto moldatzen ziren lan fisikoetan; baina askok, esate baterako, ez zekiten irakurtzen. Hirietatik eta unibertsitate mundutik batutakoak, berriz, askoz aurreratuago zeuden askapen teorietan —gehienek ezkerreko mugimenduetan militatzen zuten lehendik ere—, baina zailtasun handiagoak izaten zituzten gerrillako bizitzara moldatzeko. Horregatik, beharrezkoa zen guztiei oinarrizko prestakuntza ematea. «Europatik datozenek, oro har, sentsibilitate handiagoa dute askapen pertsonalerako; Kurdistangoek helburu kolektiboago batekin jotzen dute gerrillara. Beharrezkoa da biak orekatzea».

Gaur egun, gerrillara sartzen diren guztiek igaro behar dute lehenbizi ikasketa aldi bat. «Hasteko, PKKren barruko bizitza zer den ikasten dute; gure bizimodua eta kultura erakusten dizkiegu», azaldu du Jindar Cayan komandanteak. «Gero, prestakuntza militarra jasotzen dute, arma bakoitza nola erabili ikasteko. Eta, azkenik, formakuntza ideologikoa: haren bidez jasotzen dute PKKren askapenerako ikuspegia». Hirurek garrantzia bera dute koadro berrien prestaketan; oinarrizko fase hori igarotakoan, unitate jakin batera igortzen dituzte, eta aukera dute hezkuntza espezializatuagoa jasotzeko.

Elizek kristauentzat betetzen duten funtzioa nahi lukete kurduen askapen mugimendukoek euren akademientzat. «Mendian, hirian... antolatuta gauden edozein lekutan daude akademiak», nabarmendu du Celek: «Gerran gaudenean ere ez ditugu eteten formakuntza saioak». Kandilen, gerrillarientzat ez ezik, zibilentzat edo beste mugimenduetako militanteentzat ere badituzte ikastaro ideologikoak. Urtero 300 bat lagunek hartzen dute parte haietakoren batean. Beharraren arabera, entrenamendu militarra ere jaso dezakete: «Estatu Islamikoak iazko udan Maxmurren sartu nahi izan zuenean, esaterako, zibilek ere jo zuten armetara herria defendatzeko».

Jakintza ofizialari kritika

Gerrillari berri batzuei oso funtzio zehatza ematen diete hasieratik. KJK Kurdistango Emakumeen Batasunaren kanpaleku nagusian, esaterako, lan politiko eta diplomatikorako prestatzen dute dozena erdi bat neska gazte; asko Europan hazi edo bizi izandako kurduak dira. Oro har, ordea, txandakatuz doaz ikasgaiak; hartara, guztiek ikasten dute denetik.

Espezializazioa ukatu gabe, garrantzi handia ematen dio askapen mugimenduak «jakintza osoa» deitzen dionari. «Zientzia tradizionalak fragmentarizazioarekin jokatu du, herritarrei jabekuntzarako tresnak ebasteko. Horrela lortzen du guri pentsaraztea ezinezkoa dela gauza batzuk jakitea, edo oso lauso eta ulergaitz bihurtu ditu zenbait gai; esate baterako, ekonomia», azaldu du Siyar Kocigiri ikertzaileak. «Zientzia eta gizarte gaiak bereizten dituzte, gauza independenteak balira bezala. Funtsean, esaten ari zaizkiguna askoz harago doa; izan ere, logika horrexen arabera bereizten dituzte pentsatzen duen gizona eta sentitzen duen emakumea. Jabetzea eragozteko mekanismoak dira».

Kocigiri ez da gerrillaria, baina PKK-k kontrolatzen duen Maxmur errefuxiatu gunetik dihardu askapen mugimenduarekin bat datozen eduki akademikoak sortzen. Zientzia ulertzeko modu positibista ukatzen du: «Gizartea da jakintza guztiek bat egiten duten puntua: hari mesede egiteko balio behar dute zientziek. Ezin dira bereizi zientzia politikoak eta arteak, edo kultura eta matematika. Haiek bereizteak gizartearen ikuspegi osoa galarazten dizu, eta inolako ardurarik gabeko norbanakoak sortzen ditu. Esate baterako: ustezko zientzia eta gizartea bereizten ditugulako, zientzialari batzuek inolako ardura moralik gabe egiten dute lan. Berdin zaie arma nuklearrak ekoitzi behar dituzten; finean, haientzat gauza bat lana da, eta hura amaitzean hasten da haien bizitza».

Jakintzak bereizita gizarteari ekarpena egiteko gaitasuna galtzen dela uste du Kocigirik. «Ekonomia, esate baterako, gauza abstraktu bihurtu dute, benetan esan nahi duenetik erauzita. Diruaren bidez dirua sortzea ez da jarduera ekonomiko bat; ez duzu ezer ekoizten. Ekonomia gizartearen beharrei erantzuteko kudeaketa mota bat da, eta haren oinarrian etxekoandreak daude: haiena da benetako jardun ekonomikoa, etxe baten beharren arabera antolatzen dituztelako baliabideak».

Hezkuntza feminista

Akademia mistoak zein banatuak dituzte Kandilen. Batzuk, propio, genero ikuspegian espezializatuta daude; gizonezko gerrillariek ere behar bezainbeste denborako ikastaroak jasotzen dituzte emakumeen askapenerako teoriak barneratu arte. «Emakumeentzat garrantzi berezia dauka hezkuntzak, gure buruetan sakon errotuta daudelako pentsaera patriarkalak eragindako distrakzioak», azaldu du Celek. «Askapen borrokan subjektu gisa parte hartu nahi badugu, ezinbestekoa da lehenbizi burua askatzea, eta horretarako mekanismo nagusia hezkuntza da». Izan ere, askatasunerako oztopoak gainditzen ikastea ere bada hezkuntza: «Zeure burua ezagutu gabe, nor zaren jakin gabe, ez zara borrokarako gai izango».

Hain zuzen, «emakumeen zientzia» moduko bat ere sortzen ari da PKKrekin lerratutako askapen mugimendua. Jineoloji izena ipini diote kurdueraz, eta, finean, zalantzan jartzen du zientzien irakurketa tradizionala. «Gizarteko botere harremanen sorrerari erreparatu genionean, ulertu genuen zenbateraino oinarritzen den zientzia gizonezkoengan, pentsaera positibista eta analitikoan». Oinarri horiek guztiak iraultzen hasi dira orain: «Hasteko, zalantzan jarri behar da historiaren kontaketa tradizionala: estatuen sorrerarekin hasten den kontaketa hori, gizonezko protagonistak baizik ez dituena. Guk gurea kontatu nahi genuen: emakumeen inguruko antolaketarena, idatzi gabea; hori nahi genuen gure historiarako».